text:
Hóast fleiri av føstu leikarunum vóru leikbannaðir, so kom føroyska landsliðið hampuliga væl frá uppgávuni í Budapest í kvøld.
Seinasti útidysturin á hesum sinni endaði 2-1 til Ungarn.
Føroyar komu á odda við einum sera góðum máli, sum Róaldur Jakobsen skjeyt í 11. minutti. Hann varð hegnisliga spældur fríur av Jóan Símuni Edmundsson, fintaði bæði ein verjuleikara og málmannin og setti bóltin ósvikaliga trygt í ungarska málið.
Støðan 1-0 til Føroyar helt allan fyrra hálvleik. Ungverjar høvdu ikki nógv at bjóða uppá, og trýstið á okkara mál var ikki so stórt, sum flestu føroyingar høvdu væntað.
Tað gjørdist tað tó í øðrum hálvleiki. Tveir nýggir framherjar komu á vøllin í øðrum hálvleiki, og annar teirra, Dániel Böde, var meira enn føroyska verjan kundi standa ímóti.
Við tveimum góðum málum og onkrum føroyskum verjumistaki, legði Böde heimaliðið á sigurskós við málum í 63. og 71. minutti.
Móti endanum av dystinum fingu føroyingar aftur møguleika at seta Ungarn undir trýst, men tað eydnaðist ikki at fáa mál. Flestu føroyingar vóru samdir um, at Kaj Leo í Bartalsstovu átti at havt fingið eitt brotsspark við støðuna 1-1, eftir at hann varð spældur leysur av Jóan Símuni Edmundssyni, ið spældi ein framúr dyst í kvøld. Men pípan hjá dómaranum segði einki, og stutt eftir kom mál í hinum endanum.
Nú er bert eitt umfar eftir í okkara bólki, og tað verður spæld sunnudagin, tá Føroyar møta Rumenia á Tórsvølli.
Hinir dystirnir í bóki F í kvøld endaðu við, at Norðurírland á heimavølli vann 3-1 á Grikkalandi, meðan Rumenia og Finnland spældu javnleik 1-1 í Bukarest.
Støðan er nú tann, at norðurírar hava tryggjað sær EM-luttøku við 20 stigum, Rumenia hevur 17, Ungarn 16, Finnland 11, Føroyar 6 og Grikkaland hevur 3 stig.


c: text/html

text:
Orð: Wilhelm A. Wexels
Lag: Heinrich von Nutzhorn
Týtt: Victor Danielsen
1. So víða á jørð, sum sól skínur á,
ei menniskjabarn er at finna,
sum Harrans náði ei veit at ná,
um tað hana fegin vil vinna.
2. So gjølla hann kennir ta djúpastu trá,
sum móti tí æviga skoðar,
hann vitjar tað hjarta, sum ei veit sær ráð,
teim falnu frá frelsu hann boðar.
3. Hans orð vekur lív í tí deyðu sál,
í andanum ljós hans upp rennur,
hann gevst ikki, fyrr enn hann nær sítt mál:
At hjartað sín Frelsara kennir.
4. Og vart tú enn fjaldur í myrkastu vrá,
og viðkennist eingin teg longur,
um bundin í syndini sál tín lá,
um sjúkur til deyðan tú gongur.
5. Ja, er enn tín synd so sum himmalin há,
er vónin og gleðin bert minnir,
er fortíð og framtíð sum náttin at sjá,
ein nátt, sum ei nakra tíð svinnur.
6. Áh, er bert í hjartans innastu grund
eitt róp enn um frelsu at vinna,
so skal tó koma hin glaða stund,
tá Gud tú skalt kenna og finna!
7. Og finnur tú hann, so finnur tú alt,
sum hjarta títt eftir kann tráa,
tá lívið hjá honum tú eiga skalt,
tað lív, ið ei enda skal fáa.

robotstxt: allowed

filter: keep


text:
Virkislýsing
Aluplast í Norðagøtu varð stovnað í 1973. Vit byrjaðu í smáum at gera vindeygu úr plasti, men hava síðani víðkað munandi um okkara virkisøki, samstundis sum vit og vørur okkara stútt og støðugt hava vunnið størri álit millum fólk.
Tí er virkið eisini vaksið. Í dag eru vit 20 fólk í starvi, og dygdin á framleiðsluni er sera høg.
Framleiðsla
Vit framleiða í dag bæði vindeygu, hurðar og heilar húsafasadur úr aluminium og plasti. Hetta er sterkt lætt, snøgt og viðlíkahaldsfrítt tilfar, sum verður alt meira nýtt til bæði privathús, skrivstovu- og virkisbygningar.
Aluplast kann gera alt
Tí tað er ikki bara sjálvt tilfarið, sum er lætt og snøgt. Aluplast hevur eisini serkøn fólk til monteringina. Tú skalt bara velja tilfar, lit og siga hvussu útsjóndin skal vera. Vit framleiða, koyra út og seta upp.
Aluplast ger í dag flest allar modernaðar húsafasadur á virkisbygningum í Føroyum, og tey, sum velja okkara tilfar til síni privathús, gerast eisini støðugt fleiri.
Og so hevur tú ikki meira stríð av tí. Vindeygu, hurðar og húsaveggir frá okkum krevja einki viðlíkahald – og tilfarið heldur fyri lívið


text:
Hvítukaka
Arbeiðsháttur
Leggið husblassið í kalt vatn í 5 min. Rørið hvítuna, súrróman, sukrið og sitrónskalið saman.
Takið husblassið úr vatninum, smeltið tað í vatnbað. Kølið husblassið við sitrónsevjuni og stoytið tað í hvítublandið, meðan rørt verður. Pískið róman og vendið hann varliga í hvítublandið.
Leggið ein lagkøkubotn í ein springform og stoytið hvítublandið í, leggið síðan ein lagkøkubotn omaná.
Setið køkuna kalt og sáldið florsukrið omanyvir, áðrenn borðreitt verður.
Eisini ber til at gera ein botn við 250 g av fullkornshveitikeksum, sum verða brotnar sundur og blandaðar við 100 g av smeltaðum smøri.
Tilfar4 bløð av husblassi
250 g av hvítu (1 bikar)
250 g av súrróma 18% (1 bikar)
120 g av sukri
2 tsk. av rivnum sitrónskali
2 spsk. av sitrónsevju
2½ dl av róma
2 lagkøkubotnar
Pynt: florsukur


text:
- Publiceret den 08 Juli 2015
- Víst: 4121
Dánjal Jákup, Løkke og Àsfinn
Í fjølmiðlaheiminum og í ítróttarheiminum er hetta mangan at hoyra: Hann ella hon hevur skrivað søgu. Hetta kom í hugan á mær í morgun, nú vit í Sáttarenni vóru á fjalli saman við forsætisráðharranum, Lars Løkke Rasmussen. Ikki tí - Løkke, sum vit vanliga kalla hann - hevur so mangan verið á fjalli hjá okkum fyrr, men hetta var fyrstu ferð sum forsætisráðharri. Hvør skrivaði so søgu í dag? Var tað Løkke, Sáttarenni - ella bæði tvey? Líkamikið við søguskrivingini - men vit kunnu bara staðfesta, at hetta er fyrstu ferð, at nakar forsætisráðharri hevur verið á fjalli í Føroyum. At tað so var her hjá okkum, eru vit - rætt skal vera rætt - ikki so lítið errin av. Annars merkti fjallfólkið eisini, at hetta var nakað serligt, tí vaktarhald var við rættina alla tíðina. Í dag var Løkkefamiljan væl mannað. Sólrun er altíð við, og so vóru synirnir Bergur og Símun (við damu) eisini. Løkke og Sólrun eiga tveir gyllin í Sáttarenni og skera fimm/seks seyðir um árið. Hann sigur, at honum dámar stak væl tað feska føroyska kjøtið, men leggur minni í tað ræsta og tað turra. Løkke var við Gjógv fyri fyrstu ferð í 1989, og siðani tá hava túrarnir í Hoygarðin verið mangir. Hann sigur seg vera serliga hugtiknan av gjónni og ánni. Gjógvin er tann sama, men nú hevur hann lagt til merkis, at teir eyðkendu træbátarnir á Lítlafløtti eru skiftir út við plastflakum.
----
Lat okkum bara eisini taka tann skemtandi vinkulin av fjalldegnum: Petur Elias Petersen, ÍSF-forseti, plagar av og á at vera ein partur av fjallskipan okkara - og tað var hann eisini í dag. Okkara millum kalla vit hann ofta Forsetan, og á rættini helt ein fjallmaður fyri: "Hetta má vera ein søguligur dagur. Tveir forsetar á fjalli í Sáttarenni." Løkke var við í skemtinum, og teir báðir stillaðu seg fegnir upp til eina felags forsetamynd.
Lars Løkke Rasmussen, forsætismálaráðharri, og Petur Elias Petersen, forsæti.


text:
- Tíðindi, mentan og ítróttur
26 mió. kr. til musikkskúlan í ár
Tórshavnar kommuna fer nú at samráðast Húsavarðartænastuna, sum hevði lægsta tilboð at byggja musikkskúlan, og vónandi verður sáttmáli gjørdur um arbeiðið fyri 1. apríl.
Tað sigur Gunvør Balle, forkvinna í mentamálanevndini, við heimasíðuna hjá kommununi.
Eftir samtyktina í býráðnum í gjárkvøldið og broyttu fíggjarætlanini eru góðar 26 milliónir kr. tøkar at byggja musikkskúlan.
Fíggja restina í 2018 og 2019
Býráðssamgongan er samd um, at restin at fíggingini verður játtað á íløguætlanini fyri 2018 og 2019.
Musikkskúlin verður umleið 2600 fermetrar til støddar við stórum orkesturhøli, sum umframt at vera undirvísingarstað fyri stór kór og orkestur, eisini er ætlað til framførslur fyri 350 áhoyrarum.
Øll undirvísingarhøli eru serútgjørd, har serligur dentur er lagdur á bestu ljóðviðurskifti.
Avgjørt er, at skúlin skal hitast við fjarhita, skrivar heimasíðan hjá Tórshavnar kommunu.
Sí eisini


text:
Ung í arbeiði 2018
Nú ber til at tekna seg til "ung í arbeiði". Í ár verður arbeitt vikurnar 27 og 28, frá 2. juli til og við 13. juli.
Ung í arbeiði er eitt tilboð fyri ung í kommununi, sum komandi skúlaár fara í ávikavist 9. og 10. flokk. Arbeiðstíðin er átta tímar dagliga, fimm dagar um vikuna. Møtt verður klokkan 8.00 á morgni, og klokkan 16.00 seinnapartin er arbeiðsdagurin liðugur. Lønin er tann sáttmálaavtalaða tímalønin hjá Havnar Arbeiðarafelag umframt frítíðarløn.
Tey, sum eru áhugað í hesum tilboði, verða biðin um at seta seg í samband við kommununa á tlf. nr. 667271 ella við at senda ein teldupost til sunda@sunda.fo, og melda seg til.
Við tilmelding skal upplýsast navn, bústaður, føðiár, telefonnummar og flokkur.


text:
Triðja bókin í røðini Í skúla, sum er b...
Triðja bókin í røðini Í skúla, sum er bøkur, ið eru lættar at lesa
Sjeynda bókin í røðini Í skúla, sum eru...
Sjeynda bókin í røðini Í skúla, sum eru bøkur, ið eru lættar at lesa, og sum eru um tað at fara í fyrsta flokk.
Ein bók til byrjanarlesaran. Bókin er e...
Ein bók til byrjanarlesaran. Bókin er eisini væl egnað sum upplestrarbók.
Ein bók í røðini Í skúla.
Ein bók í røðini Í skúla.
Fimta bókin í røðini um tey, sum ganga ...
Fimta bókin í røðini um tey, sum ganga í 1. b. Bøkurnar eru lættar at lesa hjá einum byrjanarlesara
Ein søga um at ganga í fyrsta flokki
Ein søga um at ganga í fyrsta flokki


text:
Bygnaður
Bygnaður
Tá tosað verður um Kvinnuhúsið, verður eisini ofta tosa um Kreppumiðstøðina, Kvinnuhúsfelagið og Kvinnuhúsgrunnin.
Kvinnuhúsið veitir ráðgeving og vegleiðing til harðskapsraktar kvinnur. Kvinnur kunnu antin ringja ella koma og tosa við okkum.
Kreppumiðstøðin er eitt friðskjól og er størsti parturin av Kvinnuhúsinum, har harðskapsraktar kvinnur, saman við evt. børnum, kunna gista eina tíð.
Kvinnuhúsfelagið varð stovnað við tí endamáli at fáa eitt kvinnuhús, har størsti parturin skuldi vera ein Kreppumiðstøð.
Kvinnuhúsgrunnurin savnar pening saman til rakstur.
Kvinnuhúsfelagið
Kvinnuhúsfelagið varð stovnað 29.januar 1989. Fremsta endamálið var at fáa eina kreppumiðstøð fyri kvinnur, sum høvdu verið fyri harðskapi. Hetta eydnaðist 1. oktober 1990.
Kvinnuhúsfelagið hevur skipað seg við nevnd við fimm limum. Nevndin verður vald á árliga aðalfundinum triðja hósdag í mars mánaði. Nevndin skal hava minst fýra fundir um árið. Uppgávurnar eru:
• at reka Kvinnuhúsið og Kreppumiðstøðina,
• at vera arbeiðsgevarar hjá starvsfólkunum,
• at vera bindilið millum tær sjálvbodnu og starvsfólkini,
• at hava ábyrgd av Kvinnuhúsgrunninum viðvíkjandi rakstri.
Felagsfundir verða hildnir í Kvinnuhúsfelagnum eina ferð um mánaðin í vetrarhálvuni. Á hesum fundum kunnu allar sjálvbodnu vaktirnar, sum eru limir í Kvinnuhúsfelagnum, vera við. Á fundunum tosa tær sjálvbodnu kvinnurnar millum annað um arbeiðið og siga frá royndum á vaktunum.
Kvinnuhúsgrunnurin
Kvinnuhúsgrunnurin er ein sjálvsognarstovnur við heimstaði í Tórshavn. Kvinnuhúsgrunnurin er skipaður við eini nevnd. Tríggjar kvinnur sita í nevndini. Limirnir í Kvinnuhúsfelagnum velja tvey umboð og Kvinnufelagssamskipan Føroya velur eitt umboð.
Uppgávurnar hjá Kvinnuhúsgrunninum eru:
• at vera trygd mótvegis myndugleikum
• at útvega pening til rakstur av Kreppumiðstøðini,
• at seta fólk í starv og siga fólki úr starvi.
Frá byrjan varð ætlanin við Kvinnuhúsgrunninum, at hann skuldi reka Kvinnuhúsið og Kreppumiðstøðina og savna saman pening til eini hús at hava virksemi í. Væl av peningi er nú savnaður saman til endamálið og verður nú roynt eftir grundøki.
Kvinnuhúsið & Kreppumiðstøðin
Í Kvinnuhúsinum er Kreppumiðstøð, ið veitir bráfeingis bústað til kvinnur, ið hava verið fyri likamligum ella sálarligum harðskapi. Kvinnurnar kunnu saman við børnum sínum gista í húsinum eina nátt, nakrar dagar ella í longri tíðarskeið. Í Kvinnuhúsinum fæst vegleiðing og hjálp til sjálvhjálp.
Kvinnuhúsið lat upp í KFUM í Havn 1. oktober í 1990 og heldur til har enn. Arbeiðið í Kvinnuhúsinum er óheft bæði politiskt og átrúnaðarliga Landsstýrið letur árliga stuðul til raksturin av Kreppumiðstøðini. Eisini stuðla kommunur, grunnar, feløg og privatpersónar arbeiðnum í Kvinnuhúsinum fíggjarliga.


text:
Orð og lag: Harry Birtilíð
Tann vinurin kæri, hon elskar meg ei,
sum brádliga meg mundi gloyma,
um aldri á jørð eg hana síggja skal meir,
nei, aldri eg elska vil fleir.
Eg trúði hon elskaði meg yvir alt,
og dreymanna borgir eg bygdi.
Fyri hana mítt hjarta eg ofraði alt,
men nú hennar hjarta er kalt.
Nei, aldri ein onnur mítt hjarta kann fá;
eg aldri kann elska eina aðra,
neim aldri eina aðra eg líta kann á,
tað besta er tikið mær frá.
Og tú nú vil eg søkja tað brúsandi hav,
mín kærleika til tín at sløkkja.
Og vóna eg vil, at tað verður mín grøv,
tí her vil eg siga farvæl.
Farvæl, tú mín elskaða genta, farvæl,
eg elski teg líka til deyðan.
Vit møtast tó aftur í Guds himnasal,
mín elskaða genta farvæl.


text:
Støðan broyttist einki í oddanum í Landsliðsbólkinum eftir triðja umfar í FM-kappingini í talvi í dag. Á trimum av fýra borðum endaði tað javnt.
Sigursrøðin hjá stórmeistaranum Helga Dam Ziska var brotin, tí hann mátti sættast við javnleik í kvøld. Mótstøðumaður hansara var Sjúrður Thorsteinsson. Helgi hevði hvíta fólkið, men einki lív fekst í støðuna, sum brátt flatnaði út til eitt deytt remis. Byrjanin var sisiliansk, men kom at líkjast einum fronskum tema, tá ið tað mesta verður uppbýtt á miðjum borði. Helgi royndi at søkja at, men Sjúrður hevði ongar trupulleikar at standa ímóti. Remis eftir 41 leikir. Sjúrður telvar trygt og og hevur gott tamarhald á støðuni. Hann er framvegis ósigraður við trimum remis.
Rógvi Egilstoft Nielsen fekk heldur ikki stórvegis flog yvir byrjanina við tí hvíta fólkinum. Navnin Mortensen tóktist væl fyrireikaður. Hann spældi Caro-Kann móti 1. e4, men vágamaðurin valdi f3-frábrigdið í triðja leiki. Remis longu eftir 19 leikir. Við fyrsta eygnabragdi tykist svartur at standa betur, men so var friðarvatala undirskrivað. Hetta er annar dagurin, at Rógvi Egilstoft Nielsen má sættast við remis eftir heldur ivasamar støður.
Hans Kristian Simonsen, sum tapti fyrstu tvey talvini, var í dag hin einasti, sum vann. Eingin var bilsin, at talvið millum hann og Ólav Simonsen gjørdist lívligt. Hans Kristian tóktist at standa væl við svørtum, so kom Ólavur fyri seg og leyp á, men brádliga gjørdi kollfirðingurin eitt mótálop, sum tók klaksvíkingin av fótum. Undirhaldandi og umleypandi talv, og fyri sjálvsálit og spæligleði hjá Hans Kristiani mundi sigurin vera ógvuliga kærkomin.
Í fjórða talvinum sótu skyldmenninir Carl Eli Samuelsen og Rani Nolsøe yvirav hvør øðrum. Talvið var javnt allanvegin og endaði remis. Báðir kunnu vera væl nøgdir higartil. Carl Eli liggur framvið, og Rani, sum eisini er ósigraður higartil, hevur víst, at enn eru knotur.
3. umfar 26. mars
Rógvi Egilstoft Nielsen – Rógvi Mortensen ½-½
Carl Eli Samuelsen – Rani Nolsøe ½-½
Ólavur Simonsen – Hans Kristian Simonsen 0 – 1
Helgi Dam Ziska – Sjúrður Thorsteinsson ½-½
Støðan í FM-bólkinum eftir trý umfør:
1 Helgi Dam Ziska, HT 2½
2 Carl Eli Samuelsen, HT 2
3 Rógvi Egilstoft Nielsen ST 2
4/5 Rani Nolsøe, KTF 1½
4/5 Sjúrður Thorsteinsson, HT 1½
6 Rógvi Mortensen, HT 1
7. Hans Kristian Simonsen, KT 1
8. Ólavur Simonsen, KTF ½
4. umfar 27 mars (kl. 16.00)
Rógvi Mortensen – Sjúrður Thorsteinsson
Hans Kristian Simonsen – Helgi Dam Ziska
Rani Nolsøe – Ólavur Simonsen
Rógvi Egilstoft Nielsen – Carl Eli Samuelsen
Hinir bólkarnir
Í 1. bólki hevur ungi klaksvíkingurin Janus Skaale lagt seg á odda. Hann vann í dag á hægst rataða telvaranum í bólkinum, Herluf Hansen úr HT.
Oddastøðan í 1. bólki:
1. Janus Skaale, KTF 2½
2. Andrias Ziska, HT 2
3. Margar Berg, HT 2
Í almenna bólkinum eru tríggir oddafiskar. Johan E. Hansen, Jón Andreasen og Kaj Olsen, allir HT, hava 2½ stig.
Og í unglingabólkinum eru eisini tríggir telvarar javnir í oddanum. Teir eru Suni í Horni Nielsen, ST, Rógvi Mørkøre, KT og Luitjen A. Apol, HT. Allir hava 2½ stig.


text:
Tá ið akfarið ikki kann góðkennast við regluligt sýn, fær tað boð at møta til umsýn. Hetta merkir at tey brek ið eru skrásett á sýnsfrágreiðingini frá tí regluliga sýninum skulu vera umvæld áðrenn akfarið møtir til umsýn.
Um so er kann akfarið góðkennast, um tað annars er ílagi.
Umsýn á góðkendum verkstaði:
Akstovan hevur eisini eina skipan, har verkstøð ið eru góðkend av Akstovuni, kunnu vátta at brek sambært seinastu sýnsfrágreiðing eru umvæld.
Akstovan kann so, grundað á slíka váttan, senda bileigaranum eina góðkenning, uttan at bilurin noyðist at koma til umsýn hjá Akstovuni.
Hesi verkstøð eru góðkend av Akstovuni:


text:
Okur vera eftir ætlan aftur í Tórshavn, á gongugøtuni, friggjadagin 18 Maj 2018 frá kl. 09:30 til kl.1720.og Leygardagin19 maj við Magn støðina i VESTMANNA
Kalva og turran fisk til,vestanstevnuna havi eisi gott spik
Ny aftur ræstur fiskur 98,00 kr NÚ AFTUR GÓÐUR TURRUR FISKUR 200 GRAM FYRI 149,95 KR PAKKIN
Turr salta spik 180,00 kr.kg i 500 gram stk 90,00 kr Turra grind SUÐUROYA LIKKJUR 400 KR.KG
NY er akkurat nyggjur kalvi 4-til 10 kg og 10 til 40 kg skorin í stykkur og beinfriðar kotilettur góðska nr 1
Vælkomin inn á heimasíðuna hjá Sp/F Eldborg Fisk v/ Óla Johansen.
Nú kann gjaldast korti terminal hava okur fingið. Bíleggjast kann á netinum: eldfisk@olivant.fo
Tað verður lyst i KVF Tórsdag á middegi nær okur aftur verða í gongugøtuni.og friggjdag hvar okur verða leygard
Útvatnaðir kjálkar, feskir kjálkar og feskar lippur–
Fyrsta floks toska fløk 98,00 kr/kg.
Nyggj kalvastykkir 148,00 kr/kg og kalva kotilettur, beinfríar 160,00 kr/kg Kalvasparaggur millim 3 til 8 kg býleigg á 211563 ella eldfisk@olivant.fo
Eisini ber til at bíleggja og fáa vøru senda eftir avtalu.
Suðringar, sum áður lýst, so koyra okur út í suðuroynni ónsdagar. Ring á 371563 ella 211563 so verður vøran latin við dyrnar.
Annars eru okur altið at hitta her við at tykur ringa 211563.
Nýskornir kjálkar bæði feskir og utvatnaðir 1 kg pakkar, eskur við 21 pk í. Eisini saltkjalkar í 10 kg spannir, 30 kg og 50 kg kaggar. Spannir hava okur við, men kaggarnir kunnu tikur bíleggja á Tlf 21 15 63
Eisini hava okur leskilig lættsaltaði toskafløk, ið eru klár at koyra í grýtuna.
Tað ber eisini til at koma her á Sjógøtu 137, Tvøroyri. Her hava okur sølubúð, um okur ikki eru her. so ring á 21 15 63.
Ondsdagar koyra okur vørur út í Suðri
Her á síðuni ber til at lesa um:
– Fyritøkuna
– Vørurnar
–


text:
Høgni Lisberg
Høgni Lisberg ella HOGNI (føddur 7. juni 1982 í Tórshavn, uppvaksin í Leirvík, búsitandi í Danmark) er ein føroyskur tónleikari. Sum fyrrverandi trummusláari í bólkinum Clickhaze, skifti Høgni kós og fór innan singer/songwriter at royna nýggjar leiðir. Sum sangari, guitarleikari og sangskrivari hevði hann nógv løg uppá hjarta, ið skuldu út. Hetta endaði so við einari fløguútgávu, ið kom út í 2003 og nevndist "Most Beautiful Things", ið fekk sera góð ummæli. Høgni hevur síðani verið virkin við framførslum heima í Føroyum og uttanlands. Hann skrivar og spælir egnan tónleik, sum hittar bæði í Føroyum og í útlandinum.
Innihaldsyvirlit
Útgávur[rætta | rætta wikitekst]
Egnar útgávur[rætta | rætta wikitekst]
- 2003 - "Most Beautiful Things"
- 2005 - "Morning Dew"
- 2008 - "hare! hare!"
- 2012 - "Under Streetlights" (staklag)
- 2012 - "Con Man"
- 2013 - Fólkið í Sprekkunum (staklag)
- 2013 - Drukni (staklag)
- 2014 - Call for a Revolution
Við Clickhaze[rætta | rætta wikitekst]
- 2002 "EP"
Heiður[rætta | rætta wikitekst]
- Tilnevndur FMA 2014 sum Ársins sangari í Rock/Málm, Jazz, Blues og Folk bólkurin
- Vann FMA í Ársins útgáva í bólkinum Pop/Rock


text:
Orð: W. Spencer Walton
Týtt: Salomon J. Joensen og Johs. Andr. Næs
1. Hann leitaði í náði,
meg syndafalnan fann,
eg møddur var og meiddur,
men hann mær sælu vann;
Guds einglar allir sungu tá
og Himla hørpur leiktu á.
Niðurlag: Náði, at hann fann meg,
náði, at hann vann meg,
náði, at hann bar meg heim til sín!
náði, at hann bar meg heim til sín!
2. Mær sár hann mundi tváa,
mær veitti lívsins vín,
so eymliga mær segði:
»Tú ert um ævir mín!«
Hans rødd var Himla fagra ljóð,
og sál mín sang í Gudi fró.
3. Hann vísti mær á merki,
í hond og lið hann bar;
at gjalda mínar syndir
so svárt tað honum var.
Eg fati ei, tó trúgvi eg,
hann elskar syndarar sum meg.
4. For ásjón hans eg livi
í sælu og við frið,
á lívsins hálu gøtu
mær Jesus fylgir við,
og ævin øll er ei ov long
at syngja honum takkarsong.
5. Og meðan dagar renna
og hvørva eins og æl,
eg bíða vil í tolni,
hann koma aftur skal;
sum brúður hann meg tekur tá
at liva altíð Gudi hjá!


text:
10. Apr 2012
Tórshavnar Súkklufelag skipaði 2. páskadag fyri súkklukapping.Startur og mál var við Skógrøkt Landsins á Hvítanesvegnum í Havn. Súkklast skuldi fyrst til Gomlurætt, aftur til Havnar, framvið málumráðnum, og so til Kalbaks har vent var og so aftur til Havnar á mál. Teinurin var góðar 54...
08. Apr 2012
FM 2012 í fjallasúkkling, sokallað MTB XC Criterium á sjúkrahúsøkinum.Í dag kl 12.00 skipaði nýstovnaða fjallasúkklufelagið fyri MTB kapping á økinum kring Lanssjúkrahúsið.Súkklast skuldi í 45 min, so bleiv ringt fyri síðsta umgangi, og tann ið tá hevði súkklað longst varð kosinvinnari.Helgi Winther Olsen...
04. Apr 2012
Kappingin er ætlað unglingum, vaksnum og motiónistum. Byrjað verður við Plantusøluna við Hvítanesvegin í Havn. Koyrt verður fyrst til Gomlurætt, har vent verður. Leiðing gongur síðan allan vegin til Kaldbak. Vent verður við Úti við Bø, og so gongur leiðiina aftur á mál, ið...
26. Mar 2012
Venjingarlegan, várið 2011 Hetta sigur DMI um veðrið í vikuskiftinum: Fredag: Jævn til hård vind fra nordvest og nord, 8 til 13 m/s, der en...
04. Mar 2012
Guðmundur vann ársins fyrstu tíðarsúkkling Súkklingin 2012 og Oyggjaleikafyrireikingarnar 2013 byrjaðar. Tórshavnar Súkklu Felag TSF skipaði fyri einari tíðarsúkkling sunnudagin 4 mars kl 13.15. Súkklast skuldi ein teinur upp á 30 km úr Havnini til Kaldbaks og aftur. Tá byrjað var...
02. Mar 2012
Ársins fyrsta kappsúkklukapping verður sunnudagin 4. mars! Tá verður kappast í 30 km einkultstarti. Startur og mál verður við Plantusøluna við Hvítanesvegin í Havn. Leiðin gongur til Kaldbak, har vent verður, og so gongur leiðin aftur til Havnar aftur! Hetta er ein teinur, ið...
08. Feb 2012
So er kappingarkalendarin klárur og er at finna í vinstrabredda á forsíðuni. ...
31. Jan 2012
Effo Kring Føroyar(Tour de Faroe)The Tour de Faroe is a 3 day stage race, starting friday 20th of july and finishing on sunday 22th of july. The raceThe race will take you trough most of the bigger islands, you race on mountain stages, relative(by faroese...


text:
Michelangelo
Michelangelo di Lodovico Buonarroti Simoni (6. mars 1475 – 18. februar 1564) var ein sera kringur og gávuríkur málari og myndhøggari. Hann varð føddur í Caprese á fjallinum La Verna í Italia. Standmynd hansara, Dávid, er eitt tað vakrasta listaverki úr endurreisnartíðini. Øll vóru hugtikin, so væl og veruliga standmyndin lýsti styrki og vakurleiki. Myndahøggarar í endurreisnartíðini royndu at endurskapa rómverskt snið í myndunum. Nýggja vitanin um mannakroppin fekk Michelangelo at gera standmyndir, har sjálvt minstu smámunir í vøddum og liðum vórðu endurgivnir. Summir listamenn skóru eisini sundur lík, so teir betur skiltu, hvussu mannakroppurin virkaði.


text:
- Publiceret den 20 Juli 2006
- Víst: 3169
Mangt kann stingast upp á fólk. Feðgarnir Herman og Absalon Eysturoy, saman við m. ø. Fróða Clementsen, hava sett sær fyri at koma sær upp á sjálvan toppin á okkara 188 metra steyrrætta drangi, Búgvanum. Sera hulisliga royndu teir seg sjálvar og amboðini av í fjør. Bjørn á Heygum hevði við seglbáti sínum siglt teir av Eiði, og skilligt er, at "lív" kom í bygdina, tá ið maður kom aftur av útróðri og segði seg hava sæð menn í miðjum Búgvanum. Bátar "sníktu" seg síðani vestur at "lúra", og skjótt varð avdúkað, at tað vóru "Eysturoyarnir", ið har hingu.
Absalon, Fróði og Herman
"Ja, Herman kann finna upp á mangt", tók ein maður til og legði aftrat, "og hann er skjótur frá huga til verk"! Tá ið Herman so seinni kom til bíggjar og fortaldi um ætlanina, hoyrdust metingar frá ymsum vinklum: frá at bjóða lagnuni av til eina spennandi avbjóðing. Herman dugdi væl at greiða frá ætlanini, men tá ið hann so mestsum legði dent á , at Absalon, sonurin, hevði lært seg at klúgva (sum vit siga) í Danmark, var monnum ovboðið. "Hoyrdu tit! Lært seg at klúgva í Danmark, har tann hægsti heyggurin er góðar hálvt annað hundrað metrar høgur", mutlaði onkur og hvarv.
Men bíða nú. Í døgunum 18. - 20. juli 2006 fóru teir tríggir garparnir - Herman, Absalon og Fróði - aftur í Búgvan við tí greiða endamáli: at taka Búgvan. Tað var gott veður um morgunin tann 18., tá ið teir fóru úr Gjónni. Tað hevði regnað um náttina og út á morgunin, men seinni sleit í, og tá varð farið avstað við "Álkuni" hjá Kristiani í Gamla Pakkhúsi. Tað gekst væl, og teir komu allir turrskøddir á land í Skarvseyganum.
á veg upp á Smørklett
Tað gekst teimum væl at ota seg uppeftir og uppeftir. Veðrið var frálíkt, og teir nærkaðust Stóra Studningi, tá ið tað leið nakað væl út á kvøldið. Um náttina svóvu teir so í Bólinum ella hvíldu seg til dagin eftir, tá ið tað síðsta takið skuldi takast.
Dagurin upprann við góðum líkindum, og heilt fitt av fólki - saman við einum sjónvarpsliði við Zachariasi Hammer á odda - fór á Ambadal og fylgdi við teimum tað seinasta pettið upp á toppin. Nú teir frammanundan høvdu borað sær kongar heilt upp ímóti Stóra Studningi, gekst heilt væl at koma upp hagar, ið teir endaðu dagin fyri. Síðani fóru teir undir tann síðsta teinin, men hetta vísti seg at vera alt annað enn lætt.
Eldbjørn, Bjørn, ? og Diddan
Týsmorgunin 18. juli vórðu teir settir á land í Skarvseyganum – stutt innan fyri sjálvan Tangan á Búgvanum (út imóti havinum). Teir vóru væl útgjørdir við góðari og nógvari útgerð. Tað tók sína tíð at fáa alt hetta upp á Smørklett og so víðari upp í Bólið, har teir skuldu húsast og sova. Týsdagurin royndist einki til veður – tað regnaði illa til tíðir – vánaligt bjargaveður - so tað var gott at sleppa undir ta bláu presendingina í Bólinum um dimmið.
So nær málinum - og tó, hetta var sera skuffandi hjá teimum, men so mikið væl kenna vit nú hesar fýrarnar, at verður lív og heilsa at ári, so herja teir áaftur.
Tað má hava verið teimum tann reina marra: at hanga einar 30-40 metrar undir Búgvatoppinum í áarføri. Karmarnir á Ambadali høvdu onga neyð, men hvussu fór at gangast Búgvamonnunum at koma niðuraftur? Ja, tað var spurningurin, men afturíaftur komu teir so, og á svartari nátt vóru teir í Gjónni í øllum góðum.
At bæði Brimil og Tyrlan høvdu lagað tað soleiðis, at eitt sjónvarpslið - flótandi og flúgvandi - kundi avmynda henda túrin, tað setur Búgvan í fokus og fer at hava eitt søguligt virði, og tað eiga teir tøkk fyri.
Jákup, skipari á Brimli
Okkum eydnaðist at sleppa við Brimli og Tyrluni. Blíðskapurin umborð á Brimli var óførur, og tyrlutúrurin var ein sonn uppliving. Tyrlumyndirnar eru serdeilis góðar at hava í sambandi við meiri nágreiniliga staðfesting og staðlýsing av nøvnunum í Búgvanum og bjørgunum annars, tí loftmyndirnar kunnu takast frá øllum møguligum vinklum. Tú fært t.d. eina heilt øðrvísi fatan av, hvussu "gott pláss" er í bjørgunum í mun til tann vinkul, haðani tú vanliga sært bjørgini og Búgvan. Tað verður spennandi at "nærlesa" hesar myndirnar. Høvdu teir gomlu sæð og kunnað greitt frá!! Í øllum førum kunnu vit staðfesta, at Búgvatúrurin higartil hevur kastað ljós á Búgvan, birt lív í hann aftur og givið okkum virðismikið tilfar úr bjargasøguni. Tøkk eigi garparnir fyri tað, og vit ynskja teimum betri eydnu næstu ferð.
Fleiri myndir: myndasavn - 2006 - Búgvin 18. - 20. juli 2006.


text:
Kunning
Stuðlar
Fylgið okkum
Kyndil
Kyndil varð stovnað 10. mars í 1956.
Felagið hevur vunnið 30 meistaraheitir í bestu mansdeildini og seks í bestu kvinnudeildini. Í 2014 vunnu kvinnurnar greipuna og menninir steypakappingina.
Í yngru deildunum hevur felagið vunnið hópin av FM-heitum og steypafinalum. Tilsamans hevur Kyndil vunnið 41 steyp bara síðan 2010. Tað er met.
Felagið leggur hvørt ár dent á at hava dugnaligar venjarar, ið læra spælararnar at spæla góðan hondbólt.
Vilt tú royna teg, so kom í Kyndil! Her ganga vinnaraandi, lærdómur og samanhald hond í hond!


text:
Føroyar eru eitt alt ov lítið land til at geva løgregluni so víðfevndar heimildir, sum avlurtingarpakkin gevur. Hetta er og verður dýnulyftan. Lat meg forklára hví.
Eg tosaði við eina góða vinkonu nú ein dagin, hon helt, at tað var fínasta slag at fáa handan avlurtingarpakkan, tí um man einki hevði at goyma, so var einki at ræðast. Hetta er umleið sami boðskapur, sum Elsebeth Mercedis í øði royndi at brøla út í Løgtinginum.
Kaj Leo hevur eisini roynt at prædika boðskapin, um at tað bara eru kriminell, sera kriminell fólk, ið vera rakt av hesum pakkanum. Well, Kaj Leo, Elsebeth og vinkonan, tað er tað so slett og aldeilis ikki.
Hvussu langt síðan er tað, at tú hevði eina persónliga samrøðu við onkran, ið tú veruliga ikki vil, at nakar annar skal hoyra. Fyri mítt viðkomandi var tað mikudagin, ein góð og long samrøða við ein góðan vin, um tað, ið fyllur hjarta. Her vóru konufólk, børnini, arbeiði, vinir og trupulleikar hjá mær og honum á lofti. Nógv av hesum skal eingin annar sleppa at hoyra. Tit hava ivaleyst sjálvi havt líknandi samrøður.
Men so siga Elsebeth og Kaj Leo, at um eg ikki eri undir illgruna fyri ógvisligan kriminalitet, so eri eg ikki í vanda. Tí so hava tey ikki atgongd til mínar telefonsamrøður.
Well, hetta er svartasta lygn!
Eina telefonsamrøða er millum tveir partar, og bert ein av pørtunum nýtist at vera undir illgruna fyri kriminalitet, fyri at tey skulu sleppa at lurta.
Sostatt kann eg risikera, at mínar djúpastu kenslur verða eftirlurtaðar av løgreglumonnum, ið eg kenni og møti til dagligt. Ikki tí eg eri undir illgruna, men tí eg ringi til ein vinmann, ið er undir illgruna fyri kriminalitet. Hetta hóast eg eri púra ósekur, og hóast vinmaðurin eisini er ósekur, men undir illgruna.
ST hevur mett hesa lógina ov víðfevnda, og víst á, at hon ikki er í trá við mannarættindi. Men her velur Elsebeth Mercedis so at gera sína egnu definitión av, hvat mannarættindi eru: ”tit tosa um mannarættindini, men eg haldi tað er mannarættindi at hava tað trygt og fyribyrgja kriminaliteti”
Jú vit kunnu øll vera samd um, at vit eiga at fyribyrgja kriminaliteti, men hvussu nógv vilja vit lata av okkara rættindum, fyri at man møguliga klárar at avdúka onkran kriminellan?
Hetta málið er sera prinsipielt, og m.a. loyvir tað løgmanni at seta eina kunngerð í verk, um at alt okkara telesamskifti skal goymast í t.d. eitt ár, so farast kann afturumaftur og lurta at tí.
Elsebeth Mercedis brølaði ferð eftir ferð í tinginum, at tingið ikki við hesari lóggávu gav hesa heimild, men tað passar ikki, tað er bara Mercedis, ið ikki skilur orðið heimild.
Ein tílík loggning, sum tey nevna hetta, flytur markið fyri okkara privatlívi, okkara samrøður við vinir, familju, konur, børn, elskarar, elskarindur, prestar, sakførar, sálarfrøðingar og fíggindar eru ikki longur millum okkum og tey, tær eru millum okkum og tey og samfelagið. Til einhvørja tíð, kann løgreglan, fáa atgongd til alt hetta tilfar, og vil ein hackari sleppa framat tí, so ger hann eisini tað.
Kritikarar av uppskotinum vísa eisini á, at enn eru ikki nevniverd dømi um, at hendan avlurting hevur havt konkret úrslit við sær, ið man ikki kundi fingið á annan hátt. Ístaðin er talan um, at vit brúka nógvar pengar, ið kundu verið brúktir nógv betur og at vit geva rættin til okkara privatlív frá okkum.


text:
Kunning
-
Starvslýsing: Húsavørður26. mai 2018
Bygningsumsitingin á Glasi søkir húsavørð til fulltíðarstarv at byrja skjótast gjørligt. Vit leita eftir einum ...
-
Bókaframløga: Kamparænarin26. mai 2018
Týskvøldið 22. mai varð bókin Kamparænarin løgd fram í Perluni. Hetta er eitt stuttsøgusavn við einum úrvali ...
-
FYRIREIKINGARSKEIÐ Í STØDDFRØÐI17. mai 2018
Skeiðslýsingin: Hevur tú uppgivið at læra støddfrøði? Kennist tað, sum grundarlagið hjá tær er ov veikt? So...
-
NÚ KANST TÚ TEKNA TEG TIL STAKGREINALESTUR Á GLASI15. mai 2018
Aftur í ár bjóðar Glasir FHS- og búskaparbreytalærugreinalestur um kvøldið/seinnapartar. Øll eru vælkomin at s...
-
Bjarni slapp inn á dreymaútbúgvingina á Wharton14. mai 2018
Bjarni Rasmussen, sum varð liðugur á Glasi í 2017, fekk fyri stuttum tey gleðiboð, at hann er sloppin inn á virda...
-
Ósiðbundin námsferð í Suðurfraklandi14. mai 2018
Napoleon Smith og fimm næmingar av Glasi í Hoydølum ferðaðust til Suðurfraklands herfyri fyri at vitja ein pennavi...
-
Virkisvitjan í Eysturoy14. mai 2018
Á búskaparbreytini fara næmingar javnan á virkisvitjanir. 17M, ið er flokkur á 1. árið á búskaparbreytini, var...
-
Handilsvinnan á vitjan á Glasi3. mai 2018
Mánadagin 30. apríl 2018 vóru umboð fyri handilsvinnuna á vitjan á Glasi við Marknagil. Vinnuhúsið skipaði fyr...
-
Glasir er við á Lívsstílsmessuni (LSM)3. mai 2018
Leygardagin og sunnudagin er árliga Lívsstílsmessan í stóru høllini á Hálsi. Á básinum hjá Glasi kanst tú ku...
-
Glasir í LEGO1. mai 2018
Big Builders er ein áhugabólkur av LEGO-entusiastum, sum hava sett sær fyri at byggja modell av bygningum, sum BIG (B...


text:
22 ára gamli Jóannes Lamhauge teknar og málar úti í Hesti, har hann hevur leigað seg inn í húsini hjá Óla at fáa arbeiðsnáðir. Jóannes skal hava málningaframsýning í Müllers Pakkhúsi í Havn í august.
Meðan Jóannes fyrireikar einkarframsýningina í hesum sjáldsamu hølum, teknar hann eisini til eina bók í heimstaðarlæru til fyrsta flokk, sum Gunnvá Dam, lærari í Kollafirði, skrivar fyri Føroya Skúlabókagrunn.
Tekningarnar eru einfaldar ímyndir av lutum og støðum, sum næmingarnir skulu duga at eygleiða og skriva um, longu í fyrsta flokki.
Til framsýningina í Müllers Pakkhúsi, málar Jóannes við ymsum tilfari, mest olju, á lørift. Men eisini flamingo.
- Myndevnini eru annars fólk og ymsar støður. Eg byggi á klassisku myndlistina og tær støður og rørslur, vit har síggja. Við hesum støði, seti eg fólkini inn í ein nýggjan, fremmandgjørdan samanhang. Men við støði í tí klassiska.
Jóannes hevur arbeitt hjá lýsingafyritøkuni Sansir í tvey ár, men arbeiðir nú free lance. - Eg royni at mála fulla tíð, men tað er trupult. Serliga tí, mann ikki fær sagt nei til stuttligar uppgávur sum hesa fyri Skúlabókagrunnin og so skal mann jú liva eisini. So eg má duga at laga hesi viðurskifti til hvørt annað, at liva og mála.


text:
Borðtennis: Til Grønlands at kappast
Dan Klein --- 18.05.2018 - 09:36
Um vikuskiftið fara føroysku A-landsliðini hjá kvinnum og monnum í borðtennis til Grønlands at kappast, har tey frá fríggjadegnum til sunnudagin luttaka í Arctic Open, ið er ein árliga afturvendandi millumtjóðakapping ímillum Føroyar, Ísland og Grønland. Hetta er sættu ferð, at kappingin verður fyriskipað. Tey trý londini skiftast um vertskapin – í fjør var kappingin í Føroyum, og nú eigur Grønland tørn.
Kappast verður í einmansleiki, tvímansleiki, blandaðum tvímansleiki og í liðkapping. Hetta merkir, at leikararnir sleppa at spæla eina rúgvu av dystum teir tríggjar dagarnar, ið kappast verður. Føroyar, Ísland og Grønland eru á rímiliga jøvnum støði í borðtennis, so dystirnir plaga at vera bæði spennandi og gevandi, eins og sambandið ímillum hesar tríggjar vinartjóðir verður styrkt ár undan ári.
Føroyar hava áður fingið góð úrslit í Arctic Open, og á heimavølli í fjør gjørdi kvinnulandslið okkara reint borð. Henrietta Nielsen vann gull í einmansleiki, og saman við Duritu F. Jensen vann hon eisini gull í tvímansleiki. Í liðkappingini vóru Føroyar eisini sannførandi, har Henrietta Nielsen, Durita F. Jensen og Anna Mikkjalsdóttir stóðu ovastar á sigursskamlinum við gullmerkjum um hálsin.
Kvinnulandsliðið er hesaferð mannað við Henriettu Nielsen, Onnu Mikkjalsdóttir og 14 ára gamla talentinum, Sólju Hilduberg Djurhuus, ið fær debut á A-landsliðnum. Manslandsliðið er mannað við teimum báðum FM-finalistunum, Fróða F. Jensen og Halli Thorsteinsson, umframt TBF-leikaranum, Kai Roest. Føroyskur landsliðsvenjari er tann nýliga setti danin, Simon Nykjær-Fisher.
Borðtennissamband Føroya setti fyrr í ár í verk eina nýggja menningarætlan, og í síðsta mánaða høvdu A- og ungdómslandsliðið eina felags venjingarlegu í Føroyum. Arctic Open er einans ein av altjóða uppgávunum hjá føroyska A-landsliðnum, og í heyst eru væntandi eisini aðrar uppgávur á skránni – eisini hjá ungdómslandsliðnum.
Føroyska ferðalagið fer úr Føroyum hósdagin og verður aftur á klettunum mánadagin.


text:
Føroyar skulu vera eitt samfelag fyri øll
Tað er við eyðmýgd, at eg fyri fyrstu ferð standi her og skal røða frammafyri hesum høga tingi.
Og ætlandi fari eg eisini frameftir at verða bæði eyðmjúkur og virðiligur í parlamentariska arbeiðnum innan okkara fólkaræði, sum eg seti so sera høgt.
Tá eg havi bjóðað meg fram á hesum pallinum, er tað tí, at eg havi nøkur mál og nakrar hugsjónir, sum eg fegin vil stríðast fyri.
Í so máta er tað kærkomið, at sjálv fíggjarlógin er høvið, har eg kann halda mína allarfyrstu røðu á Løgtingi. Tí í flestu førum er tað jú í seinasta enda okkara felags orka, ítøkiliggjørd í okkara fíggjarligu raðfestingum, altso fíggjarlógini, sum er tann, sum skal bera politisku ætlanirnar og hugsjónirnar á mál.
Gamaní er talan í fyrstu atløgu um eina framskrivaða fíggjarlóg uttan politiskar raðfestingar, men tær koma seinni í broytingaruppskoti.
Eg eri sera fegin um at vera partur av einari samgongu, sum hevur samhaldsfesti, sjálvbjargni og frælsi sum síni skjaldrarmerki.
Vit vilja, at Føroyar skulu vera eitt samfelag fyri øll. Eitt samfelag, har vit eru saman um at bera byrðarnar. Eitt samfelag, har vit øll fáa ágóðan av okkara stóra náttúruríkidømi, og har samfelagsvirðini annars verða rættvíst býtt.
Vit vilja, at Føroyar skulu verða búskaparliga sjálvbjargnar. Vit virða frælsið hjá tí einstaka, og vit vilja tryggja og menna karmarnar um eitt frælst vinnulív.
Hesi virði eru bulurin í samgonguskjalinum, og tey skulu eisini avspeglast í raðfestingunum á fíggjarlógini.
Føroyar eru eitt ríkt land, men kortini eru tað alt ov nógv fólk her, sum annaðhvørt eru fátæk ella liva í fátækraváða. Ofta er talan um barnafamiljur.
Tað ERU ov nógvir føroyingar, sum hava alt ov lítið, meðan fleiri av okkum liva eitt lív í marglæti.
Men vit eru væl før fyri at tryggja okkum øllum góð livilíkindi bara við at býta virðini eitt sindur meira rættvíst. Her mugu umfordeilingar gerast, og vit fara at gera tær. Millum annað við einum skattalætta til lág- og miðalinntøkur og við beinleiðis at lætta um fíggjarliga hjá barnafamiljum. Hesi átøk ætlast at fáast at virka longu á nýggjárinum.
Ítøkiliga hava vit sett nøkur mál at fremja beinanvegin, men ALT valskeiðið skulu samhaldsfesti, sjálvbjargni og frælsi verða herrópið yvir ØLLUM tí politiska arbeiðnum hjá samgonguni.
Og vónandi kann ein stórur partur av hesum arbeiðnum gerast í tøttum samstarvi við andstøðuna. Í øllum førum vóni eg – og tað er eisini avgerandi – at breiðar semjur verða um tey stóru málini og tær stóru nýskipanirnar – sum til dømis stjórnarskipan, fiskivinnunýskipan, pensjónsnýskipan og skattanýskipan.
Ynskini um raðfestingarnar á fíggjarlógini eru ymisk, og eisini í samgonguni kunnu vera ymiskar meiningar um, hvat eigur at raðfestast ovast, og hvat kann bíða, tó at vit ERU samd um yvirskipaðu málini og raðfestingarnar í samgonguskjalinum og tess fylgiskjali.
Eg havi eisini sjálvur ein ynskilista, treyðugt so, og sumt av tí havi eg havt frammi í sambandi við valstríðið, ið stutt síðani er av.
Sera ovarlaga raðfesti eg rættin til egnan bústað. Tí, um vit av álvara vilja venda fólkafráflyting til fólkatilflyting, so hevur tað stóran skund at menna ein bústaðarmarknað, sum tryggjar, at øll kunnu útvega sær ein hóskandi bústað fyri ein sámuligan prís. Hetta hongur eisini saman við einari menning og fjøltáttan av útbúgvingartilboðunum, sum eg nemi við seinni.
Alt hetta hevur sjálvsagt eisini stóran týdning í strembanini eftir at rætta upp skeiva kyns- og aldursbýtið her á landi.
Størstan skund hava bústaðartilboð til lesandi – lestraríbúðir – bústaðartilboð til fólk, ið ætla at flyta heim til Føroya EFTIR loknan lestur, og íbúðir til fólk við serligum tørvi.
“Serligur tørvur” er í hesum samanhanginum eitt vítt hugtak. Tað kunnu vera seinment fólk. Ella tað kunnu vera fólk, ið bera fysiskt brek ella dragast við kroniska likamssjúku. Ella tað kunnu vera fólk, ið dragast við sálarsjúku. Øll hesi skulu hava tilboð um egnan bústað, um tey ynskja tað og eru før fyri at klára seg sjálvi, eventuelt við stuðli ella heimatænastu.
Lestrarbústaðirnir skulu sjálvandi vera har, sum útbúgvingarnar eru, meðan aðrir bústaðir skulu byggjast har, sum tørvurin, tað vil siga brúkarin, er.
Vinnupolitiskt skulu esini stór tøk takast. Millum annað innan ferðavinnuna.
Visit Faroe Islands hevur sett sær sum mál, at í 2020 skal umsetningurin í føroysku ferðavinnuni vera eina milliard krónur. Tað er ein tvífalding í mun til nú.
Men vit bjóða ongar yrkisútbúgvingar innan økið, hóast tað liggur nær at hugsa, at júst málrættaðar útbúgvingar innan ferðavinnuna eru ein fortreyt fyri, at sama ferðavinna kann mennast og vaksa.
Tí haldi eg, at tað hevur skund at seta á stovn ein ferðavinnuskúla í Føroyum.
Tjóðveldi arbeiddi fyri fleiri árum síðani fyri, at ein ferðavinnuskúli skuldi byggjast í Vágum, og tað hevði kanska verið hóskandi at tikið hesar ætlaninar fram aftur.
Tað týdningarmesta er tó, at ein ferðavinnuskúli VERÐUR stovnaður, og at hann verður stovnaður skjótt.
Menning av verandi útbúgvingartilboðum og nýggjar útbúgvingar eiga sum heild at raðfestast høgt, so okkara dýrabarasta tilfeingi, ungdómurin, í størst møguligan mun kann nema sær útbúgving her heima.
Tí skulu vit miðvíst menna Fróðskaparsetrið. Hetta eigur eisini ítøkiliga at síggjast aftur í hægri játtnanum til stovnin.
Men eg haldi tað eisini vera rætt at stimbra undir útbúgving innan vinnur, har vit frammanundan eru í fremstu røð. Og her hugsi eg um fiskivinnuligu og maritimu útbúgvingarnar, sum tí sanniliga eisini eiga at raðfestast høgt við miðvísari menning fyri eyga.
Neyvan nakrantíð fyrr í Føroyum eru so nógvar stórar og dýrar byggiverkætlanir stungnar út í kortið samstundis sum júst nú. Her hugsi eg bæði um landsalmennar, kommunalar og privatar íløgur.
Tí er vandi fyri ovurhiting av búskapinum, um íløguferðin ikki verður minkað, og trotið á handverkarum hevur longu leingi verið eyðsýnt.
Men vælvitandi, at íløgur altíð skulu lagast til samlaðu búskaparstøðuna í landinum, og at størsta ferðin í almennu íløgunum helst skal vera, tá búskapurin er niðurgangandi, so mugu vit ansa eftir, at almennu íløgurnar ikki bert verða reduseraðar til at vera eitt búskaparpolitiskt, konjunkturjavnandi instrument.
Meginreglan má sjálvsagt verða, at íløgur skulu gerast, TÍ tørvur er á teimum og TÁ tørvur er teimum.
Tá tað kemur til løguraðfestingar í samferðslukervinum er dysturin um, hvør tunnil skal gerast fyrst, langt síðani farin í gongd.
Eg haldi tó, at vegurin inni í Skálafirði, eigur at vera við í dystinum.
Størsta tunnilsverkætlanin nakrantíð í Føroyum er Eysturoyartunnilin. Hann er longu settur út í kortið og arbeiðið tíðarfest. Og samgonguskjalið sigur greitt, at hildið verður fast um semjuna um kombineraðu verkætlanina fyri Eysturoyartunnilin og Sandoyartunnilin.
Eysturoyartunnilin skal bindast í høvuðsvegirnar báðmegin Skálafjørðin og fer at økja enn meira um tað frammanundan stóra ferðslutrýstið á smala vegin inni í Skálafirði, har vegirnir møtast. Hetta vegastrekkið er altíð lopið um, tá høvuðsvegirnir annaðhvørt eru nýgjørdir ella dagførdir.
Umframt at vera ein fløskuhálsur, er verandi smali vegurin í Skálafirði sera vandamikil fyri bæði koyrandi og gangandi ferðslu og eisini fyri tey, ið búgva fram við vegnum.
Tað eru nógv harrans ár síðani, at ein nýggjur vegur í Skálafirði varð settur í samferðsluætlanina hjá Landsverki, og pengar eru eisini fleiri ferðir settir av til hann. Altíð er hann tó blivin spardur burtur aftur í evstu løtu.
Nú haldi eg, at tað ber ikki til at bíða longur við at fáa vegin gjørdan.
Ein onnur sera týdningarmikil og leingi ætlað verkætlan er byggingin av einum nýggjum, framkomnum havrannsóknarskipi. Verandi havrannsóknarskip er meira enn 40 ára gamalt, og tað er ein stór skomm fyri eitt land, ið vil metast millum fremstu sjó- og fiskivinnutjóðir.
Tørvurin á einum nýggjum havrannsóknarskipi og samfelagsnyttan av tí kann neyvan yvirmetast. Tí skal henda samgongan syrgja fyri, at tað verður bygt.
Eg havi her bara nevnt nøkur mál úr rúgvuni, sum eg haldi hava skund, og eg kundi nevnt nógv onnur.
Tað er tó greitt, at alt kann ikki gerast í senn. Vit skuldu fegin havt fýra ár at røkka málunum í samgonguskjalinum. Í fyrstu syftu. Tí visjónirnar røkka langt út í framtíðina, og tí eigur kósin eisini at setast móti málum, ið liggja væl longri frammi enn tey fýra árini, ið valskeiðið avmarkar seg til.
Men fremsta fortreytin fyri, at tað skal bera til at leggja lunnar undir framtíðina er tó, at vit hava ein haldføran búskap at byggja á.
Í hesum sambandi er tað avgerandi, at vit megna at hava avlop á fíggjarlógini í so góðum tíðum, sum vit til dømis hava havt í fleiri ár nú, og at vit tá kunnu rinda skuld niður og leggja til síðis til verri tíðir.
Hetta er alneyðugt fyri at vit kunnu hava ráð til at hava tey hallini, sum jú eru neyðug, um vit eisini skulu kunna raðfesta vælferðina, tá konjunkturarnir ganga ímóti.
Tí mugu ynski og raðfestingar passast inn í henda búskaparliga veruleikan. Okkurt má kanska víkja nú, uttan at tað tó verður slept. Tað týdningarmesta er, at kósin, sum er sett í samgonguskjalinum verður hildin. Um ferðin onkuntíð er lægri og onkuntíð hægri, tað ger minni.
Og vit skulu sjálvsagt eisini fokusera á nýskipanir og átøk, sum onki kosta, men tvørturímóti eru ætlað at økja inntøkurnar hjá landskassanum.
Harra formaður, eg vil enda hesa røðu við at vísa á mál, sum eg sum menniskja haldi, at vit hava skyldu at vera við til at loysa sum ein partur av heimssamfelagnum. Her hugsi eg serliga um vanlukkuligu støðuna við stórum flóttafólkastreymum úr krígsherjaðu londunum í Miðeystri og fátækradøminum í triðja heiminum.
Eg nevndi í byrjanini okkara egnu ójavnar við ov nógvum føroyingum, sum liva í fátækt ella í fátækraváða. Her er talan tó um ein fordeilingstrupulleika, sum vit bæði kunnu og skulu loysa.
Men hóast henda heimliga ójavnan, so eru vit ein rík tjóð. Ja, vit eru millum heimsins ríkastu lond roknað eftir bruttutjóðarinntøkuni per íbúgva. Og vit smæðast ikki við alment at reypa um hetta.
Tí SKULU vit hava ráð og húsarúm at hjálpa teimum, ið líða neyð og onki hava.
Hvussu stór henda hjálp skal vera í pengum, TAÐ dugi eg ikki at siga, men vit eiga í øllum førum at lata tað sama í prosentum av bruttotjóðarúrtøkuni sum grannalondini, ið okkum annars dámar so væl at samanbera okkum við.
Eg havi heldur onga ítøkiliga uppskrift upp á, hvussu vit hjálpa flóttum.
Men hjálpa teimum, tað SKULU vit eftir førimuni, og vit mugu gera okkum greitt, at besta loysnin verri enn so altíð er at hjálpa flóttunum í teirra egnu nærøkjum.
Takk fyri harra formaður.


text:
Landsstýrið, pensjóns- og fíggjarstovnar og fakfeløg hava vald og fígging til at loysa íbúðarneyðina
Sum skilst, trýtir ikki við pengum hjá fakfeløgunum, síðan tey byggja sær stór, dýr hús á bestu adressum í Havn, sum tey so leiga út til skrivstovur. Samstundis er stórur bústaðarmangul í Havn, – eisini millum fakfelagslimir. Neyvan fáa feløgini eins nógvan forrentning av íbúðum sum skrivstovum, men kortini undrist eg á, at fakfeløgini ikki eru meira aktivir viðspælarar í at loysa íbúðarneyðina. Aðrastaðni er vanligt, at fakfeløg taka sosiala ábyrd og hava ein virknan leiklut í at útvega limum sínum tak yvir høvdið.
Kristina Háfoss arbeiðir við, at Bústaðir skulu sleppa at taka lán við at skriva út lánsbrøv í Føroyum. Á henda hátt fær Bústaðir fígging, samstundis sum føroysk virðir kunnu setast í eitt slag av føroyskum “realkreditlánsbrævi” og menna føroyska bústaðarmarknaðin. Í staðin fyri sum nú, har føroysk pensjónsuppsparing verður sett í útlendsk realkreditlánsbrøv. Vónandi vinnur hetta politiskan frama.
So er eftir hjá øðrum pørtum at taka ábyrgd. Tjóðveldi fer beinanvegin nýtt býráð hevur tikið við, at savna landsstýrið og Bústaðir, fakfeløg, bankar og pensjónsgrunnar,(sum fakfeløg eisini eiga) kring borðið, við tí greiða endamálið at loysa bústaðartrupulleikan. Vit fara at seta ítøkilig mál um hvussu nógvir bústaðir av ymsum slag skulu vera tøkir um eitt, fimm og 10 ár.
Saman eigur at bera til, at fáa til vega ódýrar eigara, luta- og leiguíbúðir til eldri, ung, barnafamiljur, og til tey við serligum tørvi. Tilsamans hava hesir partar neyðuga fígging og vald at fremja hesa átrokandi uppgávu.


text:
Frælsi at eiga ella leiga
Frælsi at eiga ella leiga
Hendan boðskap finnur tú á smáum lepum í bussskýlum kring Havnina. Í kvøld verður farið til Velbastaðar og Kirkjubíggjar, í morgin til Kollafjarðar og Kaldbaks at heingja fleiri smá pappírhús við hesum boðskapi upp.
Slagorðini er mín máti at undirstrika, at vit av øllum alvi mugu streingja á at fáa tað almenna at gera sítt til at skapa ein meira fjølbroyttan bústaðarmarknað.
Vit mugu krevja av kommununi, at hon letur byggja leiguíbúðir til lesandi, lærlingar, stakar uppihaldarar, ja allar samfelagsbólkar, tí tað er júst frælsið (fyri øll) at leiga, sum vantar í Tórshavnar Kommunu.
Ein nýútbúgvin hevur ofta hvørki ráð ella hug at keypa sær eini sethús, og harvið skuldar- og stavnsbinda seg longu á ungum aldri.
Avbjóðingin við at finna ein nøktandi (leigu)bústað er ein av orsøkunum til, at ungdómurin ikki tímur at flyta heim aftur. Tí mugu vit, ongantíð ov ofta, siga okkara meining um, hvar íløgurnar hjá Tórshavnar Kommunu skulu fara.
Eg stilli upp til kommunuvalið. Tín atkvøða kann verða avgerandi fyri, um eg sleppi inn.
Bergur A. Dalsgarð, valevni Javnaðarfloksins til býráðsvalið í Tórshavnar Kommunu


text:
Your Best Life Now: 7 Steps to Living at Your Full Potential
Your Best Life Now: 7 Steps to Living at Your Full Potential er ein bók hjá Joel Osteen (f. 5. mars 1963 í Houston, Texas).
Í bókini tosar Osteen um, hvussu vit kunnu liva eitt ríkt og undurfult lív, og hvussu hetta ikki einans er ætlað teimum heilt fáu, men øllum sum líta á Gud. Tí tosar hann um at broyta lívsáskoðan okkara soleiðis, at vit hyggja longur enn vanligu eygu okkara síggja. Vit mugu byrja at síggja, skilja og eisini líta á teir sannleikar Orð Guds tosar um og byrja at gera hesar til veruleika í lívi okkara.
Á øllum støðum har bøkur verða seldar sært tú bókina sum Osteen hevur skrivað.
Bókin er býtt upp í sjey partar:[rætta | rætta wikitekst]
- Enlarge Your Vision.
- Develop A Healthy Self-Image.
- Discover The Power Of Your Thoughts And Words.
- Let Go Of The Past.
- Finding Strength Through Adversity.
- Live To Give.
- Choose To Be Happy.


text:
Skøkjuvirksemi í Reykjavík avdúkað
Løgreglan í Reykjavík hevur latið ein mann og eina kvinnu leysa, sum hava sitið varðhaldsfongslað síðani 21. november undir illgruna fyri at hava skipað fyri skøkjuvirksemi í íslendska høvuðsstaðnum.
Maðurin er íslendingur og kvinnan úr Peru, skrivar Morgunblaðið.
Sambært blaðnum, sum hevur upplýsingar sínar frá íslendsku løgregluni, varð hald lagt á pening, telefon og teldur undir handtøkuni 21. november.
Maðurin og kvinnan høvdu fingið tríggjar skøkjur úr Peru til Íslands at arbeiða fyri seg. Tær tríggjar kvinnurnar vórðu sendar aftur til Peru um mánaðarskiftið.
Fara at tosa við kundar
Málið er nú latið upp í hendurnar á íslendska ákæruvaldinum, sum skal taka støðu til, um ákæra skal reisast í málinum, skrivar Morgunblaðið.
Løgreglan vil í løtuni ikki siga meira um, hvat ið er komið fram undir kanningunum av málinum.
Tó verður sagt, at løgreglan hevur fingið upplýst nøvnini á nøkrum av kundunum hjá skøkjunum, og at ætlanin er at tosa við teir sum skjótast.
Mest lisið í farnu viku
Góð ráð til at eyðmerkja maktmenniskju
Rák (6) - Mannarættindi verða brotin í Føroyum og í Danmark, tá tað snýr seg um sálarligan harðskap
Video - Vardø er ein óhugnaligur býur
Leopardsnigilin vinnur á morsniglinum
Tá fake gerst fakta
Dreingirnir úr Gøtu sleppa at halda fram í skúlanum við Løkin
Útflutningurin av makreli og sild er nógv minkaður
Aling á landi verður ein avbjóðing fyri føroyska alivinnu
Vespureiðrið (76) - 14. mai 2018
Nýggjur kupil verður reistur á Sornfelli
Fyrsti spakin settur í til nýggjan Hvalbiartunnil
Skógarmotta funnin á seyði í Føroyum
Bilsølustevna í SALT á Drelnesi
Rák (6) - Urtagott
Radiooperatørur roknaði positionina út, tað var bjargingin
Prát við Regin Jacobsen, um at Bakkafrost hevur keypt sølufyritøku í USA
Løtan er ikki røtt
NOVA úr Suðuroynni - Sending 6
Gjørd av byggiblokkum
Hetta kann ikki góðtakast
Doyði av e-sigarettini
Hugnaløtan (21) - Gestur: Lasse Klein
Forða fyri at manningarnar koma at bera kostnaðin
Opið hús á Kambsdali í sambandi við at FabLab verður alment tikið í nýtslu
Samband
Postboks 226
FO-600 Saltangará


text:
Danjal av Rana 13.09.2017 (09:54)
Nú verður kaldari
Eitt lágtrýst yvir vesturnoregi fer í ein norðan í Norðhavið. Føroyar fara tí komandi dagarnar at liggja í einum køldum og óstøðugum streymi av norðri við ælum. Leygardagin menninst ein nýggjur hátrýstsryggur yvir Føroyum av útsynningi og ger veðrið støðugari, áðrenn ein nýggj hitabrúgv fer framvið av vestri og útnyrðingi sunnudagin.
Í dag
Gul til stívt andøvsgul av norðri, 5 til 10 m/s, sum út á seinnapartin øtlar í andøvsgul upp í ein strúk, 8 til 13 m/s, um kvøldið og náttina í støðum upp í hvassan vind, 15 m/s. Yvirhøvur skýggjað og okkurt æl. Hitin millum 7 og 11 stig.
Í morgin
Andøvsgul upp í ein strúk av norðri og útnyrðingi, 8 til 13 m/s, í støðum upp í hvassan vind, 15 m/s. Skýggjað og stundum regn ella ælaveður. Hitin millum 6 og 11 stig.
Fríggjadagin
Andøvsgul upp í ein strúk av norðri, 8 til 13 m/s, um morgunin upp í hvassan vind, 15 m/s, í støðum. Út á dagin makar hann vindin í gul til stívt andøvsgul, 5 til 10 m/s, og út á náttina niður í lot til andøvsugl, 3 til 7 m/s. Skýggjað og okkurt æl, men sum frá líður slítur í og sólin sær. Um náttina dregur saman um aftur. Hitin millum 6 og 11 stig.
Leygardagin
Lot til andøvsgul av norðri, 3 til 7 m/s, út á dagin makar hann og lækkar í ein eystan, undir 5 m/s. Turt og sólglottar, men um náttina skýggjað. Hitin millum 7 og 11 stig.
Sunnudagin
Lot til gul av útsynningi, undir 5 m/s, sum frá líður øtlar hann í andøvsgul av vestri, 3 til 8 m/s. Yvirhøvur skýggjað og eitt skifti regn. Hitin millum 7 og 12 stig.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
1.1.10
Kyndlagonga í Tórsbyrgi
Veðrið er av tí fagrasta og grøna fløtan er kavaklødd, tá kyndlagongan steðgar eina løtu. Bjarnvarður í Dali, sum býr í nummar 31, sæst fremstur fyri í kyndlagonguni undir húsunum hjá Lýtt og Jens Petur. (Myndir: Birgir Kruse)
Tá klokkan er farin av ellivu, fer kyndlagongan í Tórsbyrgi úr túninum á hitamiðstøðini, niðan eftir parkeringsplássinum og oman eftir gøtuni fyri endanum á Fútalág. So verður gingið undir øllum húsinum, til vit aftur eru í lagdini handan hitamiðstøðina.


text:
Heyy fittu damur!
Fyrst mááá eg siga hvussu stuttligt tað er at síggja stóru undirtøkuna av kappingini. Tað er so hugnaligt at lesa tykkara viðmerkingar og eg vildi so innarliga ynskt at tit allar kundu vunni hvørja ferð. Hevði tað bara borið til 🙂
Nú havi eg aftur rokast í køkinum. So til allar okkum, sum ikki eru so hepnar at vinna í øllum kappingunum á facebook, kunnu fáa ein treistarvinning her <3
Rísingreyt og rís a la mande er barasta so lekkurt! Eg trúgvi at eg longu havi etið rísingreyt í minsta lagið tíggju ferðir í ár. Onkuntíð er tað blivið fleiri ferðir um vikuna. Men eg gerist ikki móð at tí, og tað smakkar líka væl hvørja ferð.
Eitt kvøld í síðstu viku leyp eitt sindur av rísingreyti av. Tí helt eg hetta verða eitt upplagt høvi at gera ársins fyrsta rís a la mande. Ístaðin fyri vanligu kirsuber sósina, brúkti eg karamell sós og snickers bitar. Hetta smakkaði ordiliga væl!
Byrja við rís ala mande og koyr so skiftivís karemell og snickers bitar ímillum.
Hetta er væl søtari enn tann vanliga útgávan, men eisini lekkurt at royna okkurt øðrvísi viðhvørt.
Tað ræður bara um at brúka hugflogið, og soleiðis kann man skapa “nýggar” rættir og dessertir í heilum, við at broyta eitt sindur av tilfarinum.
Hetta er kundi verði ein lekkur dessert til vikuskiftið.
M&K


text:
Kjarnubreyð
Arbeiðsháttur
Loys gerina upp í blakið og flógvum vatni.
Rør alt hitt tilfarið í uttan grahamsmjølið. Rør so grahamsmjølið í, eitt sindur í senn, til deiggið minnir um rísgreyt. koyrdi deiggið direkta í formar, legg eitt viskustykki út yvir og set deiggið at ganga í tveir tímar. Smyr tveir rugbreyðsformar við olju og koyr
deiggið í formarnar. Set í kaldan ovn og lat ganga ein tíma. Set ovnin á 175 stig og baka breyðini niðast í ovninum í ein tíma.
Legg bakipappír oman yvir breyðini og baka í ein tíma afturat. Tak breyðini úr
forminum og lat kólna á rist við einum viskustykki omanyvir.
Prei
"Stroy til dømis birkis ella sesam á breyðini, áðrenn tú setir tey í ovnin"
Tilfar50 gr av ger
1 litur av blaki
1 dl av flógvum vatni
2 dl av skornum rugkjarnum
2 dl av hørfræi
1 dl av sesamfræi
1 dl av sólblómukjarnum
1 spsk. av grovum salti
1 kg av grahamsmjøli


text:
Á samkomu í Løkshøll í Runavík í dag fekk útvarps- og sjónvarpsmaðurin og yrkisbókahøvundurin, Suni Merkistein, Móðurmálsvirðislønina í 2017. Har varð skipað fyri Móðurmálsdegnum, ið sum vant er á føðingardegi V. U. Hammershaimbs, sum er 25. mars.
Grundgevingin var soljóðandi:
Móðurmálsvirðislønin 2017 verður tillutað
SUNA MERKISTEIN
fyri hansara avrik innan yrkismál.
Í ein mansaldur hevur Suni Merkistein starvað við ítrótta- og mentanarøkinum í bæði útvarpi og sjónvarpi. Avrikini í útvarpssendingum, sjónvarpssendingum, frásagnum og bókum vísa, at hann á ymsu pallunum megnar frásagnarkynstrið og har er við til at varðveita, menna og mýkja føroyska málið.
Hugsað verður um munnlig eins væl og skrivlig avrik hjá Suna Merkistein. Miðvíst og við nærlagni hevur hann ment og mýkt ítróttamálið í Kringvarpi Føroya, og hann hevur skrivað bøkur um ymiskar ítróttagreinar, eitt nú verkið í trimum bindum um føroysku fótbóltssøguna og stóra verkið um føroyska telving í 20. øld. Hann hevur ávirkað málið í føroyskum ítrótti og slóðað fyri hjá teimum yngru, so at vit í dag hava eitt ítróttamál, sum er væl ment og kennist heimligt.
Í ítróttafrásagnum sínum hevur Suni Merkistein mangan bæði víst og lýst, hvussu livandi og lætt føroyska málið kann vera.
Fyri hansara framúr frásagnarstíl á góðum og viðkomandi máli heiðra vit í dag Suna Merkistein við Móðurmálsvirðislønini 2017.
Tórbjørn Jacobsen, borgarstjóri, handaði virðislønina vegna landstýriskvinnuna Rigmor Dam.
Tað vóru Málráðið, Mentamálaráðið, Nám, Sosialurin og Móðurmálslærarafelagið, sum aftur í ár skipaðu fyri Móðurmálsdegnum, ið er alment og ókeypis tiltak. Virðislønin, sum Mentamálaráðið letur, er 25.000 kr.
Móðurmálstiltakið í Løkshøll byrjaði við at Zakaris Svabo Hansen, formaður í Málráðnum, bjóðaði vælkomin. Síðan setti Rigmor Dam, landstýriskvinna við Mentamálum, Móðurmálsdagin 2017. Hon endaði setanarrøðuna við at siga, at um tvey ár eru 200 ár liðin, síðan faðirin at føroyska skriftmálinum, Hammershaimb, varð føddur. "Lat okkum brúka tey bæði komandi árini at fyrireika ein stórfagnað fyri móðurmálinum - hjartamálinum - 25. mars í 2019."
Elinborg Pálsdóttir framførdi tveir sangir, og sang eisini seinni í skránni. Ásbjørn Berthelsen spældi kontrabass.
Málráðið hevur í ár valt yrkismál sum evni. Evnið varð lýst í fimm stuttum fyrilestrum.
Fyrsta fyrilesturin helt Jógvan í Lon. Hann var um yrkismál og almannamál. Jógvan helt, at fakfólk mugu skera ígjøgnum, so vit fáa eittans orð, ið merkir tað sama, sum í øðrum málum, tí yrkisheiti skulu vera eintýðug. Frá hesum fyrsta yvirskipaða fyrilestri, sum gav eitt gott yvirlit, fóru vit til ein meira spesifikkan fyrilestur um yrkismál í skúlabókagerð beint nú. Tað var Elin Henriksen, sum greiddi frá um orð, ið verða brúkt í nýggjum roknibókum, sum hon saman við tveimum øðrum ger fyri Nám. Roknibøkurnar eru týddar úr norskum. Triði fyrilestur í fyrra umfari var við Marjun Arge Simonsen, sum greiddi frá um yrkisorðagerð. Hon segði, at nýggj yrkisorð mugu hava kyn, kunna bendast og vera gjøgnumskygd. Eisini hon segði, at bara eitt heiti skal vera fyri hvørt yrkishugtak.
Eftir ein kaffisteðg í matarhøllini í Løkshøll vóru tveir fyrilestrar. Hin fyrri var við Mariu Dam, sum røddi um yrkismál í evnafrøði. Hon vísti á norsk-føroysk dømi og óhepnar týðingar úr svenskum. Maria segði eisini at yrkisorð skulu vera eintýðug. Seinni fyrilesturin var við Randi Kúrberg, ið røddi um føroyskt ítróttamál. Umframt at vísa á nógv brúktar krígsmetaforar, staðfesti hon eisini kravið um, at miðlamálið í ítrótti skal vera upplýsandi og undirhaldandi, og at myndamálið skal ikki vekja hjátýdningar ella fevna um tilsipingar, Randi vísti á eina langa røð av diskursum úr kortspæli, tøkni og vinnulívi. Endamálið er eitt effektivt samskifti. Eftir henda vælvalda fyrilestur varð Móðurmálsvirðislønin handað Suna Merkistein, fyrst og fremst fyri júst eitt gott og livandi føroyskt ítróttamál.
”Við at seta sjóneykuna á yrkismál, vísir Málráðið á týdningin á øllum økjum at hava eitt væl virkandi mál, sum alt árið kann rúma øllum samskifti og øllum tí, sum fólk fáast við í sínum yrki,” verður sagt á heimasíðuni hjá Málráðnum í hesum døgum.
Í 2015 fekk Hans Mortensen Móðurmálsvirðislønina í Nýggjustovu í Havn við hesum orðum frá Birni Kalsø:
"Við sínum greiða málpolitikki í lýsingum og øðrum handilsligum tekstum hevur Hans Mortensen slóðað fyri einum framúr góðum máli í nútímans føroyska handilsyrkinum. Eitt livandi lætt mál, sum hevur sett síni spor víða um í samfelagnum.
Heilt frá stovnanini av SMS í 1977 hevur Hans Mortensen lurtað eftir, lagað og snøggað føroyska handilsmálið, soleiðis at tað í dag er eitt mál, vit øll við virðing hava tikið til okkara.
Orðingar í lýsingatekstum og handilsheitum hava verið soleiðis, at hugburðurin tykist hava verið, at her eru tað vit øll, sum bæði keypa og selja. Við útgávum av SMS-blaðnum og øðrum lýsingabløðum hevur Hans Mortensen, langt áðrenn hetta var ásett við lóg, átt sín stóra leiklut í, at eitt føroyskt handilsmál hevur ment seg og hildið kósina.
Nevnast kunnu eitt nú heitini á nøkrum handlum, sum virka ella hava virkað undir sama taki á Trapputrøðni:
Bakarin Bindibúðin Bókaløðan Bókasølan Daddan Dáin Elding Feðgar Fípan Flykran Fotobúðin Fríðkan Gellan Gongin blómur Griffilin Heilsa Hornið Í Skotinum Ítróttur Klávus Klivin Klokkan Látrið Leikan Litbrá Miklagarður Perlan Rit & Rák Rumbul Skálkur Skósmiðjan Slaktarin & Krásadeildin Stakksmiðjan og 3-arin.
Fyri henda ósjálvsøkna, men miðvísa málpolitikkin, vilja vit í dag heiðra Hans Mortensen við Móðurmálsvirðislønini 2015."
Í 2012 fekk Høgni Djurhuus Móðurmálsvirðislønina í Fútastovu í Havn við hesum orðum frá Birni Kalsø:
"Á móðurmálsdegnum 25. mars verður Móðurmálsvirðislønin 2012 latin journalistinum Høgna Djurhuus fyri klummur, sum hann í mong ár hevur skrivað og borið fram í føroyskum miðlum. Klummurnar eru nýskapandi við sniðfundiga hugsaðum vinklum og málsligum snildum, fyrst í Útvarpi Føroya, síðan í bløðunum Fregnum, Vinnuvitan og Sosialinum.
Høgni Djurhuus er hendinga snildur við penninum og dugir at spæla sær við málinum. Í klummunum bjóðar hann málinum av, gevur tí flog, samstundis sum hann krevur nógv av sínum lesarum. Lesarin, ið gevur sær stundir, varnast nógv tekstløg, sum hvørja viku gera miðlarnar fjølbroyttari.
Fyri at hava ríkað móðurmálið á henda hátt fær Høgni Djurhuus Móðurmálsvirðislønina 2012, sum Dimmalætting, Sosialurin, Kringvarp Føroya, Føroyska málnevndin, Nám og Mentamálaráðið lata."


text:
7. juni 1984Nr. 69
Løgtingslóg um stuðul til musikkskúlar, sum broytt við løgtingslóg nr. 67 frá 20. mai 1996
§ 1. Eftir reglunum í hesi lóg verður latin studningur úr landskassanum til musikkskúlar, ið hava til endamáls í samarbeiði við heim, skúla og aðrar musikkfelagsskapir at menna musikalsku evni og gávur næminganna og leggja grundarlag undir einum ríkum musikklívi á staðnum.
§ 2. Til tess at røkka endamálinum skal musikkskúlin geva grundútbúgving, vokal- og/ella instrumentalundirvísing, undirvísing í samspæli og samansangi, kunning um mentunararvin og um nýggjar og gamlar framburðarhættir innan musikkin og skipa fyri næmingaframførslum.
2. stk. Undirvísingin kann enda við roynd.
3. stk. 1) Landsstýrismaðurin ásetir nærri reglur hesi undirvísing viðvíkjandi.
§ 3. 1) Áðrenn studningur verður latin, skal skúlin, sum skal vera knýttur at eini kommunu ella einum kommunalum felagsskapi, vera góðkendur av Landsstýrismanninum.
2. stk. Fyri at fáa studning skal skúlin harumframt lúka hesar treytir:
1) undirvísingin skal standa øllum í boði,
2) undirvísingin skal vera skipað eftir reglum sambært § 2, 3. stk.,
3) næmingagrundarlagið skal í minsta lagi vera 20,
4) skúlin skal hava minst ein fastan lærara,
5) 1) næmingar skulu gjalda eitt árligt gjald, sum er góðkent av Landsstýrismanninum.
3. stk. 1) Landsstýrismaðurin kann eftir tilmæli frá Landsskúlaráðnum og teirri í § 7 umrøddu nevnd gera frávik frá regluni í 1. stk. og 2. stk., 3. pkt.
§ 4. Studningur til musikkskúlar verður latin soleiðis:
1) 50% av útreiðslunum til læraralønir,
2) ferðaútreiðslur til lærarar, sum undirvísa á fleiri musikkskúlum.
§ 5. Lærarar við musikkskúlarnar skulu hava musikkpedagogiskt prógv frá musikk-konservatorium ella aðra hægri musikkútbúgving.
2. stk. 1) Lærararnir verða settir av Landsstýrismanninum eftir tilmæli frá avvarðandi kommunu ella kommunufelagsskapi ella nevndini fyri musikkskúlan.
3. stk. Læraralønir skulu góðkennast av landsstýrinum.
§ 6. 1) Til tess at samskipa alla musikkundirvísing í Føroyum setir landsstýrið eftir tilmæli frá Landsstýrismanninum ein leiðara við ábyrgd yvir fyri landsstýrismanninum. Leiðarin skal hava musikpedagogiskar kvalifikatiónir, smb. § 5, 1. stk.
2. stk. 1) Landsstýrismaðurin ásetir nærri reglur fyri virki musikkskúlaleiðarans.
§ 7. 1) At vera musikkskúlaleiðaranum til hjálpar at samskipa musikkundirvísingina setir landsstýrismaðurin eina nevnd við umboðum fyri musikkskúlarnar og Landsstýrismannin.
2. stk. 1) Landsstýrismaðurin ger nærri reglur fyri virki nevndarinnar.
§ 8. Hvør musikkskúli ger á hvørjum ári áðrenn 1. september uppskot til fíggjarætlan fyri skúlan fyri komandi fíggjarár og sendir tað til musikkskúlaleiðaran.
2. stk. 1) Musikkskúlaleiðarin leggur uppskotini til fíggjarætlan fyri nevndina, sum er umrødd í § 7, og sendir síðani Landsstýrismanninum uppskotini við tilmæli frá nevndini áðrenn 15. september.
§ 9. Henda lóg fær gildi beinan vegin.
1) Broytt við løgtingslóg nr. 67 frá 20. mai 1996 §§ 5 og 18.


text:
Ingi Samuelsen
19.05.2017 - 08:33
Tíðindi > Samfelag & Politikkur > Familjupolitikkur
Heili 15 mál eru á skránni fyri løgtingsfundin, sum eftir ætlan verður settur klokkan 9.30 í dag.
Atkvøðast skal í tveimum málum, síðan verða triðju og endaligar viðgerðir av trumum málum.
Sjeynda mál á skrá er onnur viðgerð av málinum viðvíkjandi signing av borgarligum hjúnaløgum. Væntast kann, at hetta málið fær drúgva viðgerð.
Eftir tað málið, eru átta fyrstu viðgerðir á skránni – talan er um málini, sum vórðu løgd fram á tingfundinum mánadagin, millum annað uppskotið um bygging av nýggjum havrannsóknarskipi og eykajáttanarlóg fyri mai mánað.
Størst uppmerksemi er tó helst um seinasta punkt, sum eitur framløga, tí tað er tá, at uppskotini hjá samgonguni og Sambandsflokkinum til fiskivinnunýskipan eftir ætlan verða almannakunngjørd.


text:
Bert lov at hava 1 spælara úr
bestu deilduni, ið hevur leikt hettar kappingarári. Tá er liðið eisini
automatiskt í betra/vanliga bólkinum
Glaðir amatørar er fyri lið, ið
ikki hava spælt fyrr, nýbyrjarar og lið, ið meta at støðið ikki er til
betra/vanliga bólkin. . Um liðið stendur av nøkrum/fleiri gomlum
flogbóltsspælarum er, er viðmælt at melda til í betra/vanliga bólkinum
2 kvinnur skulu vera á bananum
allatíð, bert lov at gera undirhondsserv, hæddin á netinum er millum
kvinnuhædd og manshædd umleið 2.33cm hædd
Byrja verður kl 10, leygardag 28
apríl. Kappingin er umleið 4 tímar (um nógvir dystir vera ordiliga
javnir og spennandi so sindur longri)
Luttøkugjald 1500kr pr lið, gjaldast á konto 6460-4767626
Melda til á fleyr@fleyr.fo, viðmerk hvørja kapping tit luttaka í


text:
Tak mynd av yvirskegginum og stuðla Krabbameinsfelagnum. Í dag, mikudagin 30. movember, verður heitt á øll við yvirskeggi, at lata tað avmyndað. Hesi yvirskegg verða givin út í bók 9. desember og øll inntøkan fer óskerd til Krabbameinsfelagið.
Movember, mánaðin, ið eisini verður kallaður november, líður nú móti endanum. Mong eru tey, ið hava undrast á øll yvirskeggini, sum vit menn hava latið vaksið í movember.
Movemberrørslan byrjaði í Avstralia í 2003. Ætlanin er, at í movember lata vit menn yvirskeggið vaksa fyri at varpa ljós á og savna pening til stuðul og gransking í heilsutrupulleikum hjá monnum. Í ár verður peningurin savnaður inn til gransking í prostatakrabba.
Mong lond í heiminum hava egna movemberrørslu, so er tó ikki í Føroyum. Tí hevur ongin skipað innsavning verið her. Fyri at hetta stóra arbeiðið, ið vit hava gjørt fyri at lata okkara yvirskegg vaksa, ikki skal fara fyri bakka, verður nú tikið stig til eina innsavning.
Mikudagin 30. movember verður møguleiki hjá øllum føroyingum, ið hava yvirskegg at lata tað avmyndað! Í Rit og Rák í SMS fer Per á Hædd frá Fotostudio at taka myndir av øllum, ið koma inn at lata seg avmyndað frá 14.00 til 18.00. Myndirnar vera frá nøsini og niður um høkuna. Eisini verður møguligt at práta við fólk frá Krabbameinsfelagnum. Hevur tú ikki møguleika at koma inn í SMS, so er eisini møguleiki at senda mynd av tínum yvirskeggi til: yvirskegg@foroyaprent.fo. Øll tey avmyndaðu yvirskeggini verða útgivin í bók, ið verður í handlunum 9. desember. Væntandi verða vit nógvir, ið avmynda okkara stoltleika 30. movember. Hægsta talið av yvirskeggum, ið kann koma í bókina er 161. Í bókini verður bara føðingarárið hjá eigaranum av yvirskegginum upplýst.
Søluprísurin av bókini verður í krónum tað sama sum talið av yvirskeggum. Alt arbeiðið í samband við myndatøkur, umbróting, prenting og sølu av bókini verður gjørt ókeypis, so øll inntøka fer óskerd til Krabbameinsfelagið. Prentað verða 500 eintøk av bókini.
Movember yvirskeggini hava eisini føroyskan facebook bólk, ið eitur "Yvirskegg".
Hetta tiltak hevði ikki verið møguligt uttan stuðul frá Fotostudio, Rit og Rák og Føroyaprent.
Sí annars:
http://www.facebook.com/pages/Yvirskegg/291682504204821
http://www.movember.com


text:
Skilhaldsreglur
Miðnámsskúlin er eitt arbeiðspláss, har nógv fólk skulu virka saman dagliga. Skulu vit øll trívast væl, mugu næmingar, lærarar og onnur starvsfólk virða hvønn annan og sýna fyrilit á fleiri økjum.
Í allarflestu førum er tað ríkiligt at sýna vanliga fólkaligheit og vera tilvitaður um sínar arbeiðsfelagar.
Skúlarnir hava ásett hesar reglur, sum øll sjálvi hava skyldu at kunna seg um:
§ 1. Næmingarnir skulu møta rættstundis
§ 2. Næmingarnir skulu vera virknir í undirvísingini. Hetta vil siga:
– At vera fyrireikað/ur til undirvísingina
– At lata uppgávur inn til tíðina og í fyrisettum vavi
– At vera luttakandi í undirvísingini
– At hava frálærutilfar við sær til undirvísingina
§ 3. Næmingar skulu luttaka í felagstiltøkum, sum eru partar av undirvísingini.
§ 4. Næmingarnir skulu einans nýta teldur, teldlar og telefonir til undirvísing og skúlaarbeiði, eftir boðum frá læraranum.
§ 5. Næmingarnir IKKI eta/drekka í hølum, har heilsutrygdin ikki loyvir tí.
§ 6. Royking fer fram í roykjuskýli ella øðrum av leiðsluni ávístum øki.
§ 7 Hvør einstakur næmingur hevur samábyrgd av at varðveita ein reinan og ruddiligan skúla. Hetta inniber m.a:
1) At rudda upp eftir sær, tá ið farið verður úr skúlastovu ella felagshøli
2) At seta koppar, gløs og annað á køksvognar
3) At seta stólar upp undir borðið har hetta er gjørligt
§ 8 Parkering skal einans fara fram á parkeringsøkinum. Leiðslurnar kunnu til eina og hvørja tíð senda boð eftir løgregluni um at fáa bilar burtur, ið eru parkeraðir ólógliga.
§ 9 Ikki er loyvt at hava rúsdrekka/rúsevni við á skúlarnar ella at møta upp ávirkaður.
§ 10 Ikki er loyvt at avmynda ella gera upptøkur av øðrum næmingum ella starvsfólkum uttan loyvi.
§ 11 Tað verður ikki tolt, at nakar happar, er kúgandi, særandi ella mannminkandi í orðum ella atferð.
§ 12 Agatiltøk fyri brot á skilhaldsreglunar, kunnu fevna um:
1) Næmingur kann burturvísast úr tímanum/blokkinum, og verður hann tá skrásettur sum fráverandi.
2) Næmingurin kann fáa munnliga ávaring frá leiðsluni, ið næmingurin skrivliga skal vátta á serligum oyðublaði.
3) Næminginum kann verða noktað at luttaka í ávísum virksemi.
4) Næmingurin kann verða burturvístur í eitt avmarkað tíðarskeið, og skrásettur sum fráverandi. Hetta kann í mesta lagi vera 10 dagar í einum skúlaári.
5) Næmingurin kann burturvísast frá skúlanum. Um næmingurin hevur framt grovt brot á skilhaldsreglurnar, t.d. harðskap og/ella herverk,
kann næmingurin verða burturvístur uttan ávaring.
Stk. 2. Er næmingurin undir 18 ár, verða foreldur ella foreldramyndugleiki kunnað um agatiltøk, ið eru fevnd av stk. 1. nr. 2-5.


text:
Ólavur Larvasson búði í Øravík í Suðuroy. Ein dagin, sum ørvíkingar vóru útrónir, hittu teir eina royður, sum lá og floytti sær. Teir skóru spik oman av henni, sum hon lá, men góvu tí gætur, at teir komu ikki at tvøstinum. Tá ið teir fóru frá aftur, tók Ólavur Larvasson øksi sína og høgdi í bakið á henni so dygt, at royðurin tók sjógv á seg norðureftir, og teir sóu hana ikki aftur. Síðan rak hon inn í Kolbeinargjógv vestantil á Raktanga í Eysturoy. Øksin stóð í bakinum og navn Ólavs á skaftinum. - Tá í tíðini var tað siður, at gentur komu á ting til at kjósa sær menn. Eysturoyartingið stóð tá á Selatrað, og ein genta við Sjógv, ið hagar var komin, valdi sær mannin tann, ið átti hesa øksi. Soleiðis bar tað á, at Ólavur Larvasson kom til Sjóvar. Har kom hann at standa í nógvum mæti og tók við sýslumansembætinum í Eysturoy.
Ein sonur Ólavs æt Óli og varð síðan nevndur Jarnheysur. Hann kom ungur sum húskallur til Lamba í tænastu hjá Mikkjali bónda, ið var sonur løgmannin Jógvan Heinason. Úrmælingur var hesin sami Óli, avburðarmaður til styrki og til treystleika og tiltikin sum sjómaður. Hann kom skjótt at vera ómissiligur hjá lambabóndanum og stóð í slíkum mæti, at hann var mestan sum húsbóndi á garðinum (30 merkur var Lambagarður).
Eitt heystið vildi lambabóndin sleppa eitt veðurlamb upp, men Óli segði, at tað kundi koma at skorta fóður hjá neytunum seinni - hoyggið var ov lítið. Men bóndin helt, at tað gjørdi ikki mun fyri øll lambaneyt; lambið skuldi sleppast upp. Óli gav seg undir, men einar tveir dagar eftir fór hann út um garðarnar í gróthúsið, har sum lambið stóð, og drap tað. Bóndanum segði hann, sum vera mundi, ikki frá. Síðan fór hann inn á Strendur; har kókaði og át hann lambið. Óli ansaði neytunum um veturin, og hvønn dag, hann dró hoyggj til teirra, tók hann ein sopp og bar út í gróthúsið til hetta vælsignaða lambið, sum hann hevði dripið. Várið kom og varð ringt, so bóndin fekk hoyneyð. Eftir krossmessu legðist ógvuligur kavi; tríggir innistøðudagar komu, og hoyggið var útgingið hjá bóndanum. “Neytini mugu drepast,” heldur hann. Tá sigur Óli, at hevði nú veðurlambið ikki verið uppslept, so hevði hoyggið verið so mikið, at neytini høvdu hjálpst við tað. Bóndin heldur enn sum fyrr, at tað hevði ikki gjørt stóran mun. Óli biður hann tá koma út í gróthúsið og hyggja eftir veðurlambinum. Tá ið hurðin er upplatin, sigur hann við bóndan, at nú skal hann siga honum satt: veðurlambið drap hann í heyst, men hoyggið, sum ætlað var til tað, hevði hann goymt í gróthúsinum; biður hann nú siga sær, um tað gjørdi ikki mun. So nógv var hetta hoyggj, at tað bjargaði øllum lambaneytum tað árið. Ikki mundi tó Óli hava tikið í knappara lagi til lambið. Men bóndin varð so fegin, at hann gav Óla eitt gamalseyðakrov í løn.
Ein dagin sóu lambamenn grind út fyri Lambavík og fóru avstað at reka hana. Fleiri bátar komu til, og samtalan var, at teir skuldu royna at halda grindini norður í Vág. Men ikki batti hjá teimum; grindin vendi og helt til havs. Bátarnir góvu uppat at fylgja uttan Lambabáturin einsamallur; tí lambabóndin vildi nú, ið hvussu var, hava ein hval. Óli var formaður á bátinum. Tá ið teir vóru komnir á Mjóvanesstrong, bað bóndin Óla stinga við skutli og ætla stórt til. Óli stakk ein hval aftan fyri hornið, men hvalurin gjørdi rend á seg og rúsaði so øgiligt, at togið, sum fast var í skutlinum, slakaði gjøgnum hendurnar á Óla. Í sama bili kom ein annar hvalur og vavdi seg inn í togið, sló við sveivini, so kast kom um stertin, og báðir hvalir vóru nú áfastir. Óli menti seg, kastaði togið aftur um ryggin á sær, hevði seg opnan aftur í skutin og setti báðar føtur í spenni ímóti stokkinum. Skutilin stóð fastur í tí fyrra hvalinum; ógvulig ferð kom á bátin, og stavnurin mundi gingið undir í hesum viðbragdinum. Øgiligt var á at líta. Bóndin rópaði og bað Óla sleppa, men Óli svaraði nei: bóndin hevði biðið hann stinga stórt — nú hevði hann fingið stórt. Bóndin leyp úr bakrongini, har sum hann sat og stýrdi, fram á bógbekk og ætlaði at kubba togið tvørturav; men Óli segði, at tann, ið kom fram um bógbekk til sín, hann skuldi vera uttanborðs, og so varð bóndin at venda aftur. Tá ið teir vóru komnir so langt eystur út í havið, at Svínoyggin kom undan Borðoynni, møddust báðir hvalirnir — annar hekk tvørturum, so hvør tók máttin frá øðrum — og Óli fekk dripið báðar. So róðu teir at næsta landi og tóku hvalirnar upp. Grindin vendi, tók sjógv á bak og gjørdi landgongd norðuri í Vági í teirri somu øðini. Lambamenn fóru í drápið, men hinar báðar hvalirnar høvdu teir umframt.
Altíð eggjaði lambabóndin húskøllum sínum til sjós. Ein dagin gongur Óli inn við ein bátmann, at hann skal leggja seg sjúkan, og biður bóndan koma og hjálpa teimum at draga bátin á sjógv. Óli tekur roðklæði síni og leggur upp á neystaveggin. Tá ið báturin er flotaður, biður hann bóndan fara eftir sjóklæðunum á neystavegginum og bera sær tey. Menninir eru farnir í bátin uttan Óli, sum stendur og heldur. Bóndin kemur, toyggir seg inn í bátin við klæðunum at leggja tey í skutin, men í sama bili skjýtur Óli undir hann, rennir hann inn í skutin við og skjýtur so bátin frá alt fyri eitt. Bóndin sigur, at hann kann ikki fara við, tí hann hevur eingi sjóklæði, men Óli sigur, at hann kann fáa síni, tí hann nýtir tey ikki. So róðu teir til havs eystur í “oyðuna” (eystasta mið, sum róð verður). Kyrra var í sjónum. Tá brast á so knappliga ódnarveður av landnyrðingi, hann køvdi av í kavaroki, og teir noyddust at halda til lands. Teir fóru undir segl, og Óli sat og stýrdi. Rætt sum tað var, breyt ein stórur sjógvur og tók húgvuna av honum, so hon fór fyri borð. “Ey eya meg! nú misti eg fløtspón mín!” rópaði Óli (fløtspónur hansara var ein stór øðuskel, ið søgd var at kunna taka upp ímóti pegili; hana goymdi hann í húgvuni). Bóndin bað hann ikki geva seg um tað: nógvir spønir vóru eftir á Lambagarði, bæði hornspønir og silvurskeiðir: men Óli skoytti einki um, síðan hann hevði mist øðuskelina. Hattleysur, vattleysur og klútaleysur sat hann og stýrdi í allari ódnini, og skalvurin lá á bring-uni á honum - í trý sjóvarføll skuldi hann so sita. Ein óvitadrong, á bátinum var, bað hann koma og seta seg ímillum beinini á sær; annars stirðnaði hesin lítli í hel. Sum teir sótu, læt í dreinginum: “Eg síggi land!” “Hvar tá, armi stakkal?” spurdi Óli (“armi stakkal” var einasta yndisorð hansara - tað var tað besta, hann visti at siga við nakran mann). “Framman stavn!” svaraði drongurin. “Gott verði títt eyga, armi stakkal!” segði Óli. Tá kom Nólsoyggin undan. Eystantil á eiðinum settu teir upp. Bóndin bað teir rógva, bjarga sær sjálvum og ikki leggja lag í bátin, tó at hann fór sundur; men Óli segði, at bátin vildi hann ikki missa: hann var ovgóður at bróta. Nógv var fólkið fyri teimum, so teir fingu bátin væl upp. Tá ið teir komu til húsa, høvdu so nógvir bátar verið fyrri, at einki var eftir at fara í uttan konufólkaklæði. Allir bátmenn hansara fóru tá í konufólkaklæði, men tað vildi Óli ikki og sat so alla tíðina í tí váta karminum. Bóndakonan hevði tikið fløt oman av einum stórum potti, sum kjøt var kókað í. Óli tók stampin við fløtinum og drakk hann úr. Síðan varð hann altíð nevndur Óli Jarnheysur av tí, at hann sat hattleysur í øllum ódnarveðrinum. Frá tí degi eggjaði bóndin ikki húskallar sínar meira; segði Óli, at veðrið var ikki gott, so talaði bóndin ikki.
Einaferð fóru lambabóndin og Óli Jarnheysur til Árnafjarðar eftir eini gamlari gentu, sum hevði givið seg upp til bóndan. Nógvan blíðskap fingu teir í Árnafirði og fóru avstað aftur um kvøldið við hesi somu uppgávugentu. Meðan teir sigla suðureftir - myrkleitt er - hevur Óli uppgávugentuna sitandi millum knøini á sær og letur, sum hann fjálgar um hana, tí ruskut er veðrið. Tá ið teir eru komnir suður á Mjóvanes, tekur hann hana upp í fangið á sær og kvøður fyri henni: “Eg setti meg undir Kollu mína, dirradumeg!” So sleppir hann henni knappliga fyri borð, har sum óslættast er. “Dusa tær har!” mutlar hann. Síðan ognaðist lambabóndin jørð hennara í Árnafirði.
Ein húskallur, ið frálíka dúgligur var til at velta, helt seg til at kappvelta við Óla eitt várið. Teir fingu hvør sín teig og settu á báðir í senn. Javnt gekk hjá báðum. Tá ið liðugt var, lastaði bóndin arbeiðið hjá Óla: “Var tað skjótt, so var tað eisini illa velt.” Tá var grevið burtur av hakanum hjá Óla og hakin uppslitin; so hugaliga hevði hann velt. Tá ið farið var at leita, stóð grevið eftir í triðju torvu.
Ovrásin var Óli Jarnheysur. Eina ferð seymaði hann sær eina sjóstúku at hava til at dansa í um jólini. Einar tveir, tríggjar tímar seymaði hann; so var sjóstúkan liðug. Ikki mundi hon vera væl seymað, og nakað fýrisliga mundi hann dansa, tí mitt í dansinum sprotnaði hon upp, ermarnar losnaðu frá og duttu niður á gólvið. So dansaði Óli alla náttina í berum stúkuermum.
Tað drápið, sum Óli kom at liggja undir, tá ið hann kastaði uppgávukonuna fyri borð, aftur at øðrum gudloysi hansara gjørdi, at hann fekk ikki kristna jørð, men varð grivin einastaðni í bønum í Lamba.
Jakob Jakobsen: ”Færøske folkesagn og æventyr”, 1898-1901
Sagnirnar eru her endurgivnar við Hammershaimbs stavseting eftir útgávuni:
Jakob Jakobsen: "Sagnir og ævintýr" , fororð eftir Mariu Mikkelsen, 1. útg. 1925, 2. útg. 1984-85.


text:
Okkara arbeiðspláss
Tað er umráðandi fyri BankNordik sum arbeiðsgevara at varðveita og draga at sær dugnalig og heilhugað starvsfólk, sum hava áræði og førleika at reka eina virðisskapandi fíggjarfyritøku. Tí vilja vit skapa fyrirtreytirnar fyri einum góðum og avbjóðandi arbeiðsumhvørvi, har førleikamenning og trivnaðartiltøk støðugt styðja uppundir. Vit ásanna, at tað hevur stóran týdning, at okkara starvsfólk hava eina sunna javnvág millum arbeiðslív og privatlív, og eru tilvitað um, at trivnaðurin og heilsan hjá starvsfólkunum eru av størsta týdningi, um BankNordik-samtakið skal vera kappingarført í fíggjargeiranum í framtíðini.
Trivnaður og heilsa
Tað hevur avgerandi týdning, at tey, sum hava sína dagligu gongd í BankNordik, trívast og kunnu vera errin av at fara til arbeiðis. Starvsfólkini eru tað týdningarmesta tilfeingið hjá bankanum, og vit arbeiða alsamt við trivnaði, menning og tiltøkum, sum stimbra samleikan og mentanina hjá fyritøkuni.
BankNordik ger eina árliga mentanarmáting, sum eggjar stavsfólkunum til at siga sína hugsan um ymisk viðurskifti í fyritøkuni. Endamálið er m.a. at fáa eina greiðari mynd av, hvussu sterk virkismentanin er, hvussu væl fyritøkan livir upp til egin virði, og hvørji tiltøk eiga at verða raðfest í framtíðini. Ein óheftur veitari gjørdi ta fyrstu mentanarmátingina í bankanum í 2016. Úrslitið var 3,9 eftir stiganum 1-5. Hetta halda vit vera eitt nøktandi úrslit, sum eisini gevur okkum eitt sammetingargrundarlag til mentanarmátingina í 2017.
Útbúgving og menning
Tá ið førleikastigið í starvsfólkahópinum er høgt, er BankNordik kappingarførur. Tí virka vit alsamt fyri at menna okkara menniskjatilfeingi og soleiðis tryggja tilverugrundarlagið hjá bankanum og betra framtíðarmøguleikarnar hjá tí einstaka starvsfólkinum. Hvørt ár setur bankin eina munandi upphædd í at útbúgva nýggj starvsfólk og í eftirútbúgving, m.a. næmingaútbúgvingina og HD, 1. part, sum vit eggja øllum okkara atstøðingum til at taka.
Í sambandi við tær árligu starvsfólkamenningarsamrøðurnar, sum øll starvsfólk í bankanum taka lut í, umrøða vit menning og útbúgving. Á henda hátt fær tað einstaka starvsfólkið høvi at ávirka arbeiðsmenningina ein veg, sum bæði sampakkar við áhugan hjá starvsfólkinum og gagnar BankNordik.


text:
Norðurlendskt seminar um vegleiðing
mentan30-05-2017 - 11:59 - Jóanis Nielsen
Týsdagin 30. mai skipar NVL – Nordisk Netværk for Voksnes Læring – fyri vegleiðaraseminari í Norðurlandahúsinum. Heitið á seminarinum er ”Vegleiðing nær og fjar”, og hugt verður serliga at kunningar- og samskiftistøkni í vegleiðing.
Við støði í at vegleiðing er tvørgreinaligt amboð og grundtreyt fyri lívlangari læru í praksis, staðfesta fyrireikararnir, at átøk og strategisk mál fyri útbúgingarpolitikk eiga at fevna um heildarætlan fyri vaksnamannaútbúgving og landsumfevnandi ætlan fyri, hvussu vegleiðing sum amboð kann gagna skúlabørnum, lærlingum, miðnámslesandi, teimum á hægri lestri eins og vaksnum á arbeiðsmarknaðinum, arbeiðsleysum og tilflytarum í teirra karrieruspurningum.
Fyrilestrahaldarar úr Skotlandi, Álandi, Finlandi og Føroyum lýsa við støði í royndum og gransking týdningin av KT sum amboði í vegleiðing, og hvussu avgerandi KT-førleikar eru í einari heildarætlan fyri vegleiðing, útbúgving og karrieru.
Rigmor Dam, landsstýriskvinna í mentamálum bjóðaði luttakarum og gestum vælkomnum.
Røðan hjá landsstýriskvinnuni.


text:
Skermveggir
Ymiskir skermveggir til ymiskar tørvir. Polstraðir ella úr træ. Eisini skermveggir til borð. Sjá meir niðanfyri.Við at klikkja á fyrra faldaran niðanfyri kanst tú síggja alt úrvælið vit veita frá Kit Office. Seinni faldarin vísir skermveggir úr Management seriuni hjá Duba-B8. Allir upplýstu prísir eru vegleiðandi u/mvg.
Vit veita eisini aðrar skermveggir frá veitaranum Duba-B8; síggj úrvalið í myndasavninum niðanfyri. Myndirnar ið vístar eru niðanfyri, vísa stórsta partin av okkara úrvæli, tó er alt ikki goymlsuvøra. Kundi tú hugsað tær okkurt annað, kanst tú seta teg í samband við Inventar Tænastuna.


text:
Søgan um TB/FCS/Royn
ítróttur19-03-2017 - 08:22 - Jóanis Albert Nielsen
Nú er aftur EFFO-deildar fótbóltur á skránni í Vágum, fyrsti dysturin heima í ár er ímóti liðnum úr suðri, suðuroyarliðið er eitt søguligt lið. Øll fótbóltfeløgini í oynni hava gjørt eina roynd í á at samstarva um besta liðið. So liðið ið kemur á vitjan í dag eitur TB/FCS/Royn, og tá ið rópt verður á tað, verður rópt Suðringar.
Fyrst í øldini fór prátið í gongd í suðri, um man skuldi leggja feløgini saman, og í 2008 náddi tað hæddini, tá var ein atkvøðugreiðsla varð hildin. Undirtøka var fyri samanlegging í Vági, sum tá høvdu lagt saman við sumbingum. Í Hvalba var meiriluti fyri samanlegging, men á Tvøroyri bleiv tað slett ikki góðtikið. Men nú skrivað vit 2017, og liðini eru farin í eitt samstarv, sum verður kallað “fótbóltssamstarvið í Suðuroynni”.
Vit hava vent okkum til Niels Petersen, og biðið hann sagt sína hugsan um fótbóltssamstarvið í Suðuroynni.
Meira kann lesast í dystarblaðnum til dystin í Sørvági klokkan 15.


text:
Heilsan var ikki av tí allarbesta hendan dagin eftir, at KÍF-veitslan hevði hildið meg koyrandi til langt út á sunnumorgunin.
Sunnudagur við timburmonnum er ikki av tí lættasta at koma ígjøgnum, og so slett ikki viss man skal brúka konsentratiónina til nakað sum helst annað og meiri enn at fylla sær eitt glas við vatni og rista tvær panodil úr eskjuni.
Risthent sum ber ólukkan og heldur løtt at kløkka, soleiðis vil eg lýsa heilsuststøðuna júst tann dagin. Hetta við at forhandla við børnini um nakað sum helst, tað kom ikki upp á tal. Slíkar dagar er alt bara ”ja og amen.
So tá eg gjørdi meg klára at fara til Vestmanna eftir tí yngstu, so vildi miðlingurin við. Men einasti bilur, sum eg hevði til taks, var arbeiðsbilurin, við einum eyka plássi framman. Tað er ikki ringt at rokna út, sjálvt um rokning ongantíð hevur verið mín sterka síða sum so, at so passa ikki tvey børn, umframt eg, at sita framman.
Summa summarum, tá man ikki orkar at nokta miðlinginum at koma við, so spyr man svigerfar um at læna hansara bil, soleiðis at øll passa í, og soleiðis, at ongin skal skelda og rópa á mammu.
Alt fyri frið skyld "dagen derpå". Fittur sum svigerfar er, so læt hann meg lána bilin.
"Mamma, kunnu vit steðga í Magn at keypa høsnarungaspjót?"
– Nei, tað ætlaði mamma ikki…
"Mamma! Góða, tí…”
– Aja, okey meðni (forhandlingar sum man ikki orkar, tit vita).
Komin til Vestmanna, steðga vit á við Magn. Har standa vit so, ongul í reyv, tí ongi spjót selja tey har. So út aftur í bilin, ein misnøgdur drongur, og ein mamma sum treingir til kaffi.
– Hoyr, kanska Fía eigur okkurt gott, tað plagar ikki at mangla, sigi eg og royni at bakka.
Men bilurin koyrir bara fram.
Hvat nú? Eg seti aftur í bakgear, men onki! At enda, tá eg havi roynt tríggjar ella fýra ferðir stendur bilurin tveir sentimetrar frá garðinum. WTF?
"Mamma hvat sker? Dugur tú ikki at bakka ein bil?"
– Jú, also, eg skilji onki, hetta er ikki eitt ordiligt bakgear, bíða, hvat geri eg?
Miðlingurin heldur um høvdið og flennir. "Mamma dugur ikki at bakka."
– Eg dugi væl! Eg eri bara ikki von við hendan pillklikkaða bilin! Bíða, eg ringi til gubba.
Og eg at ringja.
– Hey Fía. Góða bið Høgna koma og hjálpa mær. Eg standi við Magnstøðina í Vestmanna. Eg, ja also, eg veit ikki men, also... eg dugi ikki at bakka. Ella, gearstongin vil ikki akta.
”Hvat er tað fyri bilur”, spyr hon og roynir at fjala fnisið.
– Bilurin hjá svigerfar.
”Jamen hvat fyri slag?”
– Ehm, eg veit ikki, ein bilur, við hjólum og bakgeari og øllum tí.
”Eg biði Høgna koma.”
Hann kom. Hann flenti slett ikki hart heldur. Hugdi inn og fann útav hvussu gearstongin sá út, og sera pedagogiskt bað hann meg bakka spakuliga, gav mær thumbs up og alt. Og faktiskt, so fann eg út av tí. Býtt allíkavæl, at tey ikki bara gera allar gearstengur líka. Tað hevði verið so nógv lættari!


text:
Orð og lag: Benny Andersen
Týtt: Martin Joensen
Náttin er køld, lívið er stutt.
Vinirnir flyta enn longur burt.
Tungan er troytt nú og sálin er tung,
– mítt gongulag er nú bert afturgongd.
So royn at halda lagið vátt,
– náttin er ung enn, vit hava tað gott!
Sorlaðar fløskur, pylsupappír,
– royni at flenna, steðgi so á.
Dálkaðar stjørnur og ørvitistos
og rópan og ropan og eplamos.
So royn at halda lagið vátt,
– náttin er ung enn, vit hava tað gott!
Møði og grátur, illsinnisýl.
Tagnaður látur, fánaði smíl.
Búkpína, svøvnloysi, hvar ið tú fert,
– men lívið er altíð ein lítlan vert!
So royn at halda lagið vátt,
– náttin er ung enn, vit hava tað gott!


text:
Røða, sum Eyðun Christiansen, stjóri í Kommunufelagnum helt í Runavík flaggdagin 2015
Gott fundarfólk, góðu áhoyrarar
Ikki sørt, at hetta kennist sum ein heiður, at fáa høvi at flyta fram flaggdagsrøðuna her í landsins triðstørstu kommunu, heimbýnum hjá betru helvt míni, eitt øki sum eg tí eisini havi ein serligan tokka til.
Fyri okkum føroyingar er dagurin í dag ein stórur dagur. Tí í dag eru liðin 75 ár, síðani føroyska flaggið varð viðurkent á fyrst sinni tann 25. apríl í 1940. Júst hendan dagin fyri 75 árum síðani gav bretska stjórnin, umvegis bretska útvarpið BBC, boð um, at nú skuldu øll føroysk skip sigla undir føroyska flagginum "Merkinum". Sjálvur Churchill hevði undan hesum greitt undirhúsinum frá, at nú vóru Føroyar hersettar, men hann segði eisini, at Føroyar nú vóru viðurkendar, sum partur av teimum sameindu í stríðnum ímóti týsku nasismuni.
Av nøkrum er hetta vorði tulkað soleiðis, at tað ikki vóru føroyingar sjálvir, sum vunnu føroyingum hesi rættindi, at hava sítt egna tjóðarflagg, men at tað er bretska hervaldinum og bretsku stjørnuni fyri at takka.
Men stríðið fyri at vinna føroysku tjóðini sítt tjoðarmerki byrjaði langt undan 1940. Tað vóru føroyskir studentar í Keypmannahavn, sum longu í 1919 gjørdu uppskot til Merkið, sum vit kenna tað í dag, og brúktu tað á m.a. studentaveitslum. Jens Olivur Lisberg - faðirin at føroyska flagginum - hevði tað heim við sær á sumri í 1919, og 22. juni veittraði Merkið fyri fyrst ferð í Føroyum í heimbygdini hjá Jens Olivari, í Fámjin. Talan var um sama flagg, sum í dag hongur á bróstinum í kirkjuni í Fámjin.
Hóast stríð føroyinga helst ikki kann samanberast við stríðið hjá nógvum øðrum tjóðum, so vóru skiparar, sum fingu bøtur, mistu grønlandsloyvir ella ikki fingu statslán, tí at teir tvíhildu um at nýta føroyska Merkið og ikki Dannebrog.
Men menniskjaligi kostnaðurin hjá Føroyingum undir krígnum var stórur. Eisini í altjóða høpi. Vit mistu ikki minni enn 132 sjómenn hesi árini, orsaka av týskum álopum, ella eitt ½ prosent av øllum fólkatalinum. Í dag hevði hetta svara til, at omanfyri 250 mans mistu lívið eftir 5 árum á sjónum, ella at vit mistu 50 mans á sjónum hvørt ár komandi 5 árini.
15 sluppir, 6 skonnartir og 4 trolarar vórðu søkt.
Politisku rembingarnar undir krígnum vóru nógvar, og okkum føroyingum so líkt vóru vit eisini í hesum spurninginum í tvíningum. Nøkur ynskti at varðveita Dannebrog , meðan onnur ynsktu føroysku tjóðini egið flagg. Men tíðin broytir alt. Í dag er tað eingin, sum setur spurnartekin við Merkið, sum fremsta ímyndin av okkara tjóð. Ímyndin av, at vit eru ein serstøk tjóð - millum allar hinar og mótvegis øllum hinum.
Tá ið vit tosa um Merkið, so er tað í veruleikanum ímyndir og kenslur, vit tosa um. Tað er inni í okkum, at nakrar kenslu birtast, tá vit síggja føroyska Merkið veittra yvir Tórsvølli ella á Svangskarði - tá ið tjóðsangurin verður sungin, ella tá Pál svimur í altjóða kappingum, ella enntá tá ið onkur eysturoyingur hevur vunnið sær pláss í X-faktor finaluni, einari danskari undirhaldssending. Tá vilja vit vísa, at vit eru vit, og tit eru tit. Og ikki minst, at vit eru stolt av at verða vit.
Vit brúka eisini Merkið at vísa okkara kenslur. Tá ið nýføðingurin er komin væl undan á føðideildini, fáa foreldur sum tað fyrsta ein drekkamunm inn á stovuna, og Merkið verður sett á borðið. Tá ið barnið fyllur 1 ár, verður fyrsta Merkið skorað niður í køkumannin, tá ið nýgifta parið koyrir við flagskrýddum bili úr kirkjuni, tá ið rundir føðingardagar eru o.s.v. Alt hetta verður heiðrað við merkinum sum einum sjálvsøgdum parti.
Tá ið dagar eru taldir, so fer flaggið í hálva stong, í virðing fyri tí deyða og við samkenslu fyri teimum, ið mist hava. Undir hesum flaggi eru vit saman í gleði og í sorg.
Flaggið er ein samanrunnin partur av lívinum hjá einum og hvørjum føroyingi, annaðhvørt hann er samríkjamaður ella fullveldismaður. Flaggið myndar felagsskapin, ímyndar tjóðina. Ímyndar fortíðina og framtíðna. Er ein kensla, ein kensla av hoyra til felagsskapin.
Benedict Anderson, ein kendur amerikanskur nationalismu granskari, sigur um tjóðina og tjóðarsymbolini, at hetta eru ímyndir - at tjóðin er ein ímynd (Imagined Communities). Í veruleikanum er tað ímyndin av okkum sjálvum, sum ger, at vit eru føroyingar, og ikki bara okkurt annað, so sum danir ella íslendingar.
Benedict Anderson sigur víðari, at vit ímynda okkum at hoyra til bæði horisontalt og vertikalt. Hetta merkir, at vit ikki bara kenna okkum hoyra til felagsskapin, sum hann er í dag, Men vit kenna okkum eisini at hava serligt tilknýti til tey, sum farin eru – eisini fyri langari tíð síðani.
Tað veri seg Gøtu Trónd, Nólsoyar Páll ella bara onkran av okkara nærmastu forfedrum.
Anthony Smith, bretskur granskari, fer uppaftur longri og sigur, at varveitslan av tjóðini snýr seg fyrst og fremst um søgu frásøgn, at hvørt ættarlið ber søguna um farna ættarliðið víðari til komandi ættarlið.
Hetta er eisini tað, sum vit eru vitni til hesar seinastu dagarnar. Børnini í barnagarðinum tekna fløgg, skúlarnir hava temadagar um flaggsøguna og flaggstríðið, og runt um í landinum standa helst einir 10-tals persónar og halda eina røðu, sum líkist øgiliga nógv mínari røðu. Vit fortelja hvørjum øðrum søguna um flaggið, hvør tað einasta ár.
"Latið ei søguna doyggja,
goymið hana so væl,
í dreingja sinni og moyggja
hon mikið útrætta skal.”
Soleiðis yrkti Ramuss Effersøe so beinrakið. Ein áheitan um, at vit skulu bera søguna víðari, tí so skal gangast okkum væl.
Á leiðsluskeiðum, í pedagogikki og í nógvum øðrum samanhangum, verður hugtakið narrativir, ella søguforteljing, brúkt. Tá læra vit at brúka frásøguna sum eitt amboð, har man við at verða tilvitaður um, hvussu man ber fram søgur, eisini kann røkka nøkrum tilætlaðum málum.
Við øðrum orðum, tú kann altíð velja, hvussu tú ber fram eina søgu.
Fyri góðum tveimum árum síðani fóru Kommunufelagið og Vinnuhúsið undir eitt átak, sum nevnist "Vit velja Føroyar”. Um tað mundi var retorikkurin - søgurnar viðvíkjandi Føroyum og føroyska samfelagnum - út av lagi negativur, og fólkatalið hevði eisini verið minkandi líka síðani í 2009. Í almenna rúminum varð fokusera nógv uppá, hvussu vánaligar sosialu veitingarnar vóru í Føroyum, hvussu dýrt tað var í Føroyum, at í mun til rættindi hjá minnilutabólkum vóru nærum talibanskir tilstandir í Føroyum, og so sjálvandi at veðri altíð er av hundan og til. Hetta seinast er kanska ikki heilt av leið. Men alt var negativt, alt var betri aðrastaðni.
Aðalmálið við átakinum "Vit velja Føroyar” var at broyta retorikkin. Vit vildu við átakinum sleppa teimum til orðanna, sum høvdu valt Føroyar. Vit vildu hava tey at siga okkum frá, hví tey høvdu valt Føroyar, hví tey hildu tað verða gott at verða partur av føroyska felagsskapinum. Vit ynsktu at flyta fokus yvir á tey positivu tingini, leggja dent á møguleikar heldur enn altíð at síggja forðingar. Snøgt sagt at síggja tað positiva í tí føroyska samfelagnum. Sum Tummas M. Smith yrkti:
Far innar í stovuna, um hon er trong
og lurta - hon syngur ein stillan song;
hon rúmar tó nakað, sum tú leggur í
har vantar bert tað - at tú varnast tí.
Og kanska væntar okkum bara at geva tí ans. At minna okkum sjálvi - og hvønn annan á - hvussu heppin vit eru at liva her - í hesum ríka, fjarskotna landi, í einum felagsskapi, sum neyvan finst sterkari í nakrari aðrari tjóð.
Lat okkum halda áfram at verða góð við hetta landið, tosa gott um tað og verða stolt av tí, lat okkum fjálga um hendan felagsskapin og lat okkum verða góð við hvønn annan. Tí í síðsta enda eru tað vit, sum skapa ella ímynda okkum sjálvi - vit sum felag skapa og ímynda hendan felagsskapin, sum vit øll eru partur av.
Nú fóru hugleiðingarnar kanska eitt sindur burtur frá Merkinum, men sum ein hóskandi enda farið eg at endurgeva seinasta ørindið í sanginum "Tú føddur er føroyingur fríður”, sum "svigarabbin” Petur Højgaard – sáli - yrkti.
Hann royndi eisini altíð at minna okkum á, at ábyrgdin at skapa framtíðina liggur hjá hvørjum einstøkum okkara.
Hann álitið hevur tær givið
Tú setur teg aftur í rong
Tak róðri og eingin ivi
Vind merkið á fulla stong.
Takk fyri, og framhaldandi góðan flaggdag.
(Hjalmar Jóhan Juul tók myndirnar)